Bagaimana Mongol Boleh Kalah Di Tangan Tentera Jawa?

Raden Wijaya (juga dikenali sebagai Nararya Sangramawijaya) adalah pengasas Kerajaan Majapahit. Selain dikenang sebagai orang yang mendirikan Majapahit, Raden Wijaya juga terkenal dengan kemenangannya melalui strategi licik dan tipu daya ke atas pasukan ekspedisi Mongol yang dikirim oleh Dinasti Yuan dari China ke pulau Jawa. Setelah Raden Wijaya mengalahkan ten-tera Kublai Khan dengan taktik yang tidak dijangka, dia memperoleh kedudukan sebagai pemerintah terkuat di Jawa.

Kerajaan Majapahit didirikan pada tahun 1293/1294 Masehi, dengan tertabalnya raja pertama, Raden Wijaya, ke atas takhta. Sebagai pemerintah kerajaan ini, dia dikenali dengan gelaran dirajanya sebagai Kertarajasa Jayawardhana. Pusat pemerintahannya terletak di pulau Jawa, khususnya di bahagian timur.

Sebelum Raden Wijaya berkuasa, kekuasaan yang dominan di pulau Jawa adalah Kerajaan Singhasari. Pada tahun 1268, Kertanagara menjadi raja Singhasari yang baru. Selama pemerintahannya, pada tahun 1289, tuntutan supaya Singhasari mengirim bayaran penghormatan kepada Kublai Khan ditolak. Bahkan delegasi Mongol dihina dan diceder4kan, ini mendorong Dinasti Yuan melancarkan ekspedisi punitif terhadap kerajaan tersebut.

Sebelum ketibaan armada ekspedisi Mongol, satu pemberon-takan telah tercetus di Singhasari, yang diketuai oleh Jayakatwang dari Kediri, negeri naungan Singhasari. Meskipun Kertanagara berusaha untuk menghentikan pemberon-tak, dia akhirnya terbu-nuh dalam pertem-puran, lalu Jayakatwang mendirikan Kerajaan Kediri.

Salah seorang anggota kerabat kerajaan Singhasari yang terselamat dan masih hidup adalah Raden Wijaya yang melarikan diri ke Madura, di mana dia merancang dari jauh untuk mendirikan kerajaan baru. Pasukan ekspedisi Mongol hanya tiba di Jawa pada tahun 1292, dan pada waktu itu perubahan itu telah pun berlaku.

Wakil Raden Wijaya telah bertemu dengan pasukan ekspedisi, dan memberitahu para panglima Mongol mengenai pemberon-takan Kediri dan kema-tian Kertanagara. Satu pakatan terbentuk antara Raden Wijaya dan pasukan Mongol, kerana mereka menganggap Jayakatwang sebagai mvsuh bersama.

Sebagai balasan atas bantuan keten-teraan mereka terhadap Jayakatwang, Raden Wijaya berjanji untuk menunaikan bayaran penghormatan kepada Khan Agung merangkap Maharaja Dinasti Yuan, Kublai Khan.

Oleh itu, pada tahun 1293, satu kempen dilancarkan bagi menye-rang ibukota Kediri, di mana 5000 nyawa ten-tera Kediri dilaporkan terk0rban, dan Jayakatwang telah menyerah diri. Raden Wijaya kemudian meninggalkan sekutu barunya itu untuk pulang ke daerah asalnya, kononnya untuk mempersiapkan bayaran penghormatan untuk dibawa kembali ke China.

Sebaliknya, Raden Wijaya bertindak mengumpul dan menggerakkan pasukan ten-teranya, dan melancarkan se-rangan mengejut terhadap pasukan ekspedisi Mongol ketika mereka leka meraikan kemenangan mereka. Dalam keadaan terkejut, bingung dan tidak bersedia itu, ramai askar Mongol terbu-nuh, dan yang lain melarikan diri kembali menaiki kapal mereka.

Namun sebahagian kapal telah dimusnahkan hingga memaksa sebilangan kecil ten-tera Mongol cuba melarikan diri melalui jalan darat, ada yang mendakwa mereka ma-ti lemas semasa cuba menyeberang ke Sumatera.

Jelas, ten-tera Mongol dari awal lagi telah lemah dan mengalami kejatuhan moral bahkan sebelum tiba di Jawa lagi, pasukan ekspedisi ini tidak berada dalam posisi yang memihak mereka untuk melancarkan se-rangan balas, maka mereka pun berlayar kembali ke China.

Raden Wijaya kemudian dinobatkan sebagai raja dan dia mendirikan Kerajaan Majapahit. Bagi mengukuhkan kedudukannya di takhta, dia menikahi empat anak perempuan Kertanagara, Shri Parameshwari Dyah Dewi Tribhuwaneshwari, Shri Mahadewi Dyah Dewi Narendraduhita, Shri Jayendradewi Dyah Dewi Prajnaparamita dan Shri Rajendradewi Dyah Dewi Gayatri.

Sepanjang pemerintahannya, sejumlah pemberon-takan meletus, meskipun Raden Wijaya berhasil menjatuhkannya, lantas mempertahankan Kerajaan Majapahit yang baru ditubuhkan, Raden Wijaya meninggal dunia pada tahun 1309, dan digantikan oleh Jayanagara, yang merupakan anaknya dengan Shri Parameshwari Dyah Dewi Tribhuwaneshwari.

Menurut lagenda, sejurus selepas kemenangan mereka mengusir pasukan Mongol, ten-tera Raden Wijaya ketika sedang membersihkan tanah, mereka menemui buah pahit yang dikenali sebagai buah ‘maja’. adalam bahasa Indonesia, perkataan ‘pahit’ adalah pahit, dan kombinasi kata sifat ini, pahit dan nama buah maja, menghasilkan nama ‘Majapahit’.

Mengapa Ten-tera Mongol Kalah?

Empayar Mongol memiliki angkatan ten-tera yang terkuat hingga mereka menak-luki sebahagian besar daratan Eurasia di samping secara bersendirian mereka mampu menundukkan begitu ramai ten-tera lawan. Walau bagaimanapun, operasi mereka di Asia Tenggara dan kempen maritim sentiasa menjadi masalah bagi ten-tera Mongol.

Pada tahun 1293 kedua-dua cabaran ini wujud di dalam satu kempen, iaitu se-rangan ke atas Kepulauan Jawa yang akhirnya menjadi benc4na bagi Mongol. Ia berada agak jauh di pinggir dunia yang dikenali bagi Mongol dan terbukti terlalu sukar untuk menanganinya.

Ini merupakan kisah yang mengelirukan dan tidak dilaporkan dengan baik tetapi ia satu gambaran yang baik tentang apa yang boleh berlaku sekiranya satu kuasa yang kuat cuba bergerak ke wilayah yang tidak biasa dilalui mereka dan menghadapi mvsuh yang bertem-pur dengan kaedah dan geografi muka bumi yang berbeza.

Mengapa ia boleh berlaku? Kublai Khan, Khan Agung yang tidak formal untuk Empayar Mongol merangkap Maharaja Dinasti Yuan di China, telah mengirimkan delegasi ke beberapa buah kerajaan dan negeri bagi menuntut mereka membayar ufti penghormatan sebagai tanda mengiktiraf ketuanan Mongol. Kebanyakan dari kerajaan-kerajaan ini akur, bagi yang melawan, pasti akan dihapvskan.

Justeru, salah satu delegasi Mongol-Yuan tersebut tiba di Pulau Jawa sekitar tahun 1289, yang dibawah Kerajaan Singhasari, yang diperintah oleh Raja Kertanegara pada waktu itu. Kertanegara menganggap Kublai Khan bersikap kurang adab apabila menuntut penghormatan.

Jadi, berdasarkan sumber sejarah, dia membuatkan wajah delegasi Mongol itu dibakar dengan cara ditekan oleh besi yang dipanaskan dan dipercayai telinganya dipotong sebagai hvkuman yang dianggap hanya setara untuk penjen4yah biasa sebelum dia mengirim mereka kembali ke China.

Dalam tradisi Mongol sebelum era Genghis Khan lagi, seorang utusan atau delegasi dianggap sebagai seorang manusia yang suci dan tidak patut diapa-apakan, hampir kesemua Khan Mongol amat patuh pada pantang ini. Maka, Kublai Khan menganggap se-rangan terhadap delegasi yang dia kirim itu sangat menghin4 dan oleh itu dia memerintahkan ekspedisi punitif (hvkuman) dilaksanakan terhadap Raja Kertanegara.

Mereka mengambil masa tiga tahun untuk mengumpulkan armada se-rangan yang meliputi 20 000 hingga 30 000, yang mungkin didominasi pasukan ten-tera Han China dan berbagai etnik diangkut oleh 1000 kapal. Turut dibawa bekalan gandum untuk tempoh setahun dan sejumlah besar wang perak. (Paul Michel Munoz dalam Early Kingdoms of the Indonesian Archipelago and Malay Peninsula memetik sumber-sumber Yuan yang tanpa rujukan menyatakan angka 100 000, termasuk pasukan berkuda.)

Struktur perintah keten-teraan Mongol adalah agak menarik, dengan panglima bernama Shi-pi, seorang veteran pe-rang yang pernah meme-rangi Dinasti Song secara keseluruhannya mengetuai seluruh angkatan. Pasukan darat diperintah oleh seorang Cina Han, Kao Xing yang mungkin bukan seorang panglima mvsuh yang dikalahkan oleh kempen Mongol menentang Song sebelum itu.

Manakala pasukan ten-tera laut berada di bawah seorang panglima berbangsa Uighur, bernama Ikh-Musu (disebut Ike Mese), dia mungkin dipilih kerana pengalamanmya memerintah angkatan ten-tera dan bukan kerana kemahiran maritimnya, walaupun pelayar paling terkenal di China, Laksamana Zheng He juga berasal dari geografi kawasan pedalaman China.

Teori Kekalahan Mongol

Armada itu berangkat dari selatan China dan menyusuri sepanjang luar pantai Vietnam moden. Ada beberapa pertikaian dari sumber mengenai dakwaan samada armada itu cuba mendarat di Champa dan ditolak atau adakah armada itu menuju terus ke Nusantara.

Salah satu sumber melangkah lebih jauh dengan mencadangkan bahawa Kertanegara telah menempatkan pasukan ten-tera di Champa untuk menghalang mana-mana armada dan oleh itu keputusan untuk mengelak dari mendarat di lokasi itu benar-benar memihak kepada armada Mongol.

Pasukan Mongol tiba di Tuban, Jawa pada awal tahun 1293 walaupun kita tidak dapat menemui tarikh yang tepat. Yang pasti adalah pelayaran itu sangat sukar dan ten-tera dalam keadaan yang lemah. Sebelum turun, panglima Mongol menghantar utusan untuk memantau apa yang berlaku di daratan.

Para utusan itu kemudian diberitahu bahawa Kertanegara telah ma-ti, dibu-nuh oleh pemimpin negara naungan Singhasari, iaitu Adipati dari Kediri, Jayakatwang yang telah menjadi kuasa baru di daerah itu. Menantu Kertanegara, Raden Wijaya, membuat perjanjian dengan Mongol bahawa jika ten-tera Mongol membantunya merampas kembali kuasa, maka dia akan bersumpah setia kepada Khan Agung. Ini mungkin dilihat sebagai peluang yang lebih baik bagi panglima Mongol.

Armada itu pergi ke Surabaya dan bertem-pur dengan angkatan laut armada Jawa yang berada di sana. Ada kemungkinan bahawa kapal-kapal ini adalah tongkang bertenaga dayung yang nampaknya tiba dan menaiki kapal Mongol.  Setelah pertembungan itu, panglima Mongol melepaskan sejumlah besar ten-tera daratnya untuk melancarkan kempen di darat sementara armada itu berlayar ke Sumatera untuk menuntut raja-raja di sana tunduk kepada Mongol.

Walaupun jaraknya tidaklah jauh berdasarkan peta, kapal tetap memerlukan waktu yang lama untuk menyelesaikan tugas ini kerana arah angin haruslah sesuai. Armada juga perlu dibaikpulih dengan cepat juga untuk bersiap sedia bagi pelayaran ini.

Panglima Mongol mungkin terlalu yakin akan kejayaan atau mungkin ‘sekutu’ Jawanya yang baru sengaja membiarkan armada itu dijauhi dari pasukan darat. Armada Mongol menjalankan tugas mereka dengan baik dan meraih janji setia kerajaan di Sumatera dengan cara mengambil tebusan dari kalangan anggota kerabat diraja. Tidak jelas kerajaan yang manakah didesak oleh Mongol.

Kempen daratan yang sebenar dimulakan dengan ten-tera Mongol menuju lembah Sungai Brantas ke Kediri. Pasukan Raden Vijaya kononnya menyasarkan pasukan pengawal Kediri yang terpencil sementara pasukan Mongol akan menumpukan pada ten-tera Kediri.

Ten-tera Jayakatwang secara efektif disapu oleh Ten-tera Mongol dari utara dan pasukan Raden Wijaya dari timur. Tidak jelas bagaimana kemenangan diperoleh tetapi nampaknya pasukan Jayakatwang gagal mengatasi jumlah kekuatan kedua-dua pasukan lawan dan turun berpe-rang dalam pertem-puran pada bulan Mac 1293. Tanpa ten-tera, Jayakatwang kekal bertahan di Kediri yang dikepung oleh Mongol dan dia ditangkap di istananya pada 26 April 1293.

Selepas kemenangan ini, Raden Wijaya memainkan peranan sebagai tuan rumah. Dia meyakinkan Shi-pi bahawa dia perlu kembali ke daerah asalnya untuk menyediakan bayaran penghormatan untuk Khan Agung. Beberapa sumber mengatakan bahawa pengawal pengiring Mongol seramai 200 orang membawa senjata manakala sumber yang lain mengatakan mereka tidak bersenjata.

Penulis berpendapat bahawa mereka bersenjata, atau jika tidak sekali pun, mereka mungkin meninggalkan senjata mereka di suatu tempat dan mereka masih bergerak melalui kawasan yang baru menjadi medan tem-pur.

Penulis mengesyaki bahawa kisah pasukan ten-tera yang tidak bersenjata itu jika benar memang sezaman dengannya, adalah disebarkan bagi merendahkan Shi-pi kerana telah dipe-rangkap dan tidak membalas dendam terhadap anak buahnya yang tidak berdaya dalam misi untuk mendapatkan penghormatan, sebuah misi yang wajib dilakukan pada waktu itu.

Pasukan Mongol yang diperdaya Raden Wijaya memulakan pengunduran dari pertem-puran di timur laut ke Surabaya. Ten-tera menaiki kapal dan setelah beberapa pertimbangan pasukan Mongol memutuskan bahawa tindakan keten-teraan selanjutnya bukan tindakan yang bijak dan mereka berlayar kembali ke China.

Pemimpin ekspedisi itu mungkin mempunyai beberapa alasan kukuh kerana Kertanegara telah ma-ti dan penghinaan awal telah dibalas. Namun, Kublai Khan tidak berpuas hati dengan alasan seperti itu lalu memerintahkan Shi-pi serta Kao Xing disebat dan sepertiga harta mereka disita, walaubagaimanapun mereka berdua akhirnya diampunkan.

Ikh-musu dikurniakan anugerah di atas jasanya mencegah malape-taka itu dari berterusan. Tawanan dari Sumatera diizinkan pulang ke kampung halaman sementara tawanan Jawa dibawa pulang ke China, kecuali Jayakatwang yang telah dibu-nuh oleh ten-tera Mongol semasa dalam pelayaran.

Tetapi, adakah kekalahan itu tidak dapat dielakkan? Berdasarkan hvkum kebarangkalian, pencer0bohan itu tidak kelihatan positif hingga melemahkan moral ten-tera, kerana Mongol telah pun mengalami kekalahan atau menghadapi masalah besar dengan ekspedisi lain di Asia Tenggara dan kempen maritim terhadap Jepun yang berakhir dengan kegagalan.

Peman4h Mongol juga mungkin mengalami masalah dengan busur mereka kerana mereka mempunyai masalah untuk menggunakannya di wilayah yang diliputi tropika. Namun penjelasan ini tidak boleh jadi sandaran kerana Mongol telah meme-rangi pasukan Jayakatwang tanpa sebarang masalah.

Sudah tentu, pihak Mongol telah ditipu dan mungkin dalam keadaan yang terlalu lemah, jadi mereka tidak mampu bertindak balas dengan baik. Penulis juga berpendapat bahawa selain keletihan mereka, persekitarannya juga tidak sesuai dengan taktik pergerakan mereka, ditambah pula ten-tera mungkin tidak memiliki ramai askar berbangsa Mongol, mereka tidak berada di posisi yang baik untuk merebut inisiatif itu.

Fakta tentang mereka berjaya berundur dari pertem-puran dengan selamat seperti yang ditunjukkan melalui angka k0rban sekitar 3000 orang, ia sepatutnya lebih teruk kerana mereka berundur dari wilayah mvsuh dan sedang dise-rang oleh pasukan Raden Wijaya.

Ini mungkin menunjukkan bahawa pasukan Mongol telah bertahan secara berpasukan dengan begitu baik dengan menunjukkan disiplin yang lebih tinggi terhadap angkatan ten-tera mvsuh yang lebih besar yang mengekori mereka. Menurut sumber Mongol, Kublai Khan sendiri menyatakan sekiranya Mongol berjaya menak-luki Jawa ketika itu, seluruh kerajaan-kerajaan di Sumatera dan Semenanjung Tanah Melayu akan turut dijadikan ja-jahan Mongol.

RUJUKAN:

Man, John (2007), Kublai Khan: The Mongol king who remade China, London: Bantam Books.

Groeneveldt, Willem Pieter (1876). Notes on the Malay Archipelago and Malacca Compiled from Chinese Sources. Batavia: W. Bruining.


Kem*tian Pertama Akibat Vape

Seorang pesakit m4ti selepas mengalami penyakit pernafasan (respiratory disease) akibat menghisap vape pada bulan ini (Ogos). Ini merupakan kem4tian pertama di Amerika Syarikat.

Penemuan ini disahkan selepas pakar menyiasat misteri penyakit paru-paru yang sedang merebak di seluruh Amerika Syarikat yang mempunyai perkaitan dengan rokok elektronik. Menurut The Centers for Disease Control and Prevention (CDC), terdapat 193 kes yang berpotensi di seluruh 22 negeri Amerika Syarikat. Banyak kes yang terlibat membabitkan vape yang mempunya kompaun aktif seperti kanabis.

Mangsa yang m4ti
itu dimasukkan ke hospital pada awalnya akibat penyakit yang tidak dapat
dijelaskan setelah dilaporkan menggunakan rokok elektronik atau vape. Punca misteri penyakit yang
dialami oleh mangsa masih tidak dapat dikenalpasti, tetapi penyakit tersebut
melibatkan penggunaan rokok elektronik.

Penyakit itu
mempunyai simptom tertentu seperti batuk-batuk, sesak nafas dan keletihan. Ada
sesetengah kes sampai ke tahap muntah-muntah dan cirit-birit. Tiada bukti
bahawa penyakit ini berjangkit seperti virus ataupun bakteria. Menurut IDPH, 22
orang Illinois dalam umur 17 hingga 38 tahun mempunyai simptom-simptom ini.

Persoalan yang bermain di fikiran mereka ialah, rokok elektronik ini telah muncul lama bertahun yang lalu, tetapi mengapa beberapa bulan ini baru ramai yang mengalami penyakit yang berkaitan dengan rokok elektronik? Adakah rokok elektronik ini mempunyai pengamalan dan kandungan yang baru? Mereka sedang menyiasat misteri ini sebelum keadaan bertambah teruk.

RUJUKAN:


Dark Matter Dan Dark Energy

Alam secara umumnya mengandungi dua jenis benda (matter), iaitu benda yang boleh dilihat dan benda yang tak boleh dilihat. Benda yang boleh dilihat adalah seperti bintang, planet, elemen, cahaya dan hidupan. Benda ini juga dipanggil sebagai bahan baryonic (Baryonic Matter). Bahan Baryonic hanyalah 5% daripada kandungan alam semesta. Hanya 5%!
.

Selepas itu, benda yang tak boleh dilihat ini adalah bahan kegelapan (Dark Matter). Saintis masih tidak mengetahui sifat sebenar Darl Matter, tetapi mereka pasti dengan kewujudannya. Dark Matter hanyalah 27% daripada kandungan alam. Selebih 68% adalah Tenaga Kegelapan (Dark Energy).
.

Saintis mengusulkan hipotesis bahawa tenaga graviti yang dihasilkan oleh bahan Baryonic seperti bintang dan planet tidak mampu menjadi mereka duduk berkelompok dan membentuk sebuah galaksi. Kalau ikutkan, bintang-bintang dan planet-planet ini akan duduk berselerakan merata alam, dan galaksi tidak terbentuk. Maka, pasti terdapat graviti lain yang membuatkan bahan-bahan Baryonic dapat berinteraksi dengan lebih kuat. Graviti ini dihasilkan oleh Dark Matter (Bahan Kegelapan) yang tidak memantulkan dan mengeluarkan cahaya.
.

Saintis dapat ‘melihat’ kewujudan Dark Matter ini dengan melakukan pemerhatian ke atas Dark Matter yang mempunyai konsentrasi yang tinggi. Dark Matter berkonsentrasi tinggi ini menghasilkan daya graviti yang kuat sehingga mampu ‘membengkokkan’ (bending) cahaya yang melaluinya. Pastinya Dark Matter bukanlah juga Lohong Hitam (Black Hole).
.

Seterusnya Tenaga Kegelapan (Dark Energy) pula lebih pelik dan misteri, dan ia merupakan kandungan paling tinggi dalam pembentukan alam semesta. Tidak seperti Dark Matter yang boleh diuji dan diukur, Dark Energy tidak boleh diuji dan diukur, tetapi kita tahu kewujudannya melalui kesan yang ditinggalkan terhadap perubahan alam semesta.
.

Kesan itu dikaji oleh Edwin Hubble yang membuktikan bahawa alam ini berkembang dengan menggunakan spektrum. Idea utama Dark Energy ini adalah ia mempunyai Cosmological Constant yang menyatakan bahawa, tenaga kegelapan ini akan terus meningkat selari dengan perkembangan alam semesta. Dark Energy somehow mempunyai daya-anti graviti yang menyebabkan alam ini berkembang dengan laju. Semakin berkembang alam semesta, maka ia akan berkembang semakin laju sebab tenaga yang dihasilkan oleh Dark Energy.
.

Lama-lama kelamaan alam ini hanya akan dipenuhi oleh Dark Energy dan meninggalkan cuma bahan Baryonic yang akan mati bila tiba masanya. Selepas itu, alam akan menjadi sejuk dan kosong, meninggalkan hanya lohong hitam (Black Hole). Bila cukup masa, lohong hitam pun akan tersejat dan meninggalkan hanyalah Kegelapan (Darkness).
.

Kalau dilihat balik, alam semesta mempunyai simetri yang sangat unik. Sewaktu kelahirannya, ia lahir dalam keadaan yang sangat panas dan membentuk pelbagai jenis bahan. Selepas itu, ia mati, mati dalam keadaan sejuk dan kosong.


Asal-Usul Deathstroke

Musuh utama Teen Titans dan bermula sebagai seorang supervillain sebelum menjadi antihero; Deathstroke. Nama sebenarnya ialah Slade Wilson. Deathstroke membuat penampilan kali pertama di dalam komik New Teen Titans #2 (1980)

Ketika berumur 16 tahun, Slade Wilson menyertai tentera Amerika Syarikat dengan menipu umurnya. Setelah berkhidmat beberapa tahun di Korea, Slade kemudiannya ditugaskan ke Kem Washington di mana dia dinaikkan pangkat sebagai Mejar. Sekitar tahun 1960-an, Slade mengenali Kapten Adeline Kane yang ditugaskan untuk melatih tentera muda yang terletak di Vietnam.

Adeline kagum dengan kemahiran Slade yang mudah menguasai serta memahirkan diri dengan kelengkapan perang yang moden. Adeline kemudiannya jatuh cinta kepada Slade dan menawarkan kepada Slade taktik peperangan guerila. Dalam masa kurang setahun sahaja, Slade sudah pun menguasai pelbagai jenis seni bela diri dan dinaikkan pangkat sebagai Leftenan Kolonel.

Enam bulan kemudian, Slade dan Adeline berkahwin. Ketika Adeline melahirkan anak pertama mereka Grant Wilson, Slade bertugas di luar negara Vietnam.

Eksperimentasi Yang Gagal

Slade Wilson menawarkan dirinya untuk eksperimen perubatan untuk meningkatkan kebolehannya sebagai seorang tentera. Malangnya, eksperimen tersebut gagal dan menyebabkan Slade koma.

Apabila dia terjaga, dia mendapati bahawa dia menggunakan 90% keupayaan otaknya untuk berfikir dan kekuatan, ketahanan serta ketangkasan Slade hampir kepada tahap superhuman. Slade kembali untuk menjawat jawatannya sebagai tentera Amerika Syarikat namun gagal meskipun keadaannya sudah stabil. Ini menyebabkan Slade mengalami depresi kerana keterdesakannya berkhidmat untuk negara.

Ketika ini, Adeline mengandungkan anak kedua mereka iaitu Joseph. Slade yang gagal menyertai tentera menjadi pemburu safari yang terkenal di seluruh dunia. Melalui pekerjaan ini, mereka berdua menjadi mewah namun Adeline mengesyaki yang Slade masih tidak berpuas hati dengan kehidupannya.

Deathstroke – One Man’s Army

Beberapa tahun kemudian, beberapa kumpulan tentera upahan telah memecah masuk ke dalam rumah agam Slade dan menculik Joey. Adeline cuba melawan, malangnya bom tangan asap menghalangnya menyelamatkan Joseph. Apabila Slade mengetahui tentang kejadian tersebut, dia tidak lagi menyimpan rahsia yang dipendamnya selama ini.

Slade bukan saja seorang pemburu safari, malah dia sebenarnya pembvnuh upahan yang paling berbahaya yang terkenal di seluruh dunia. Slade Wilson digelar sebagai Deathstroke The Terminator. Slade berjanji bahawa dia akan menyelamatkan Joseph.

Dengan kekuatan Slade, dia berjaya menewaskan kumpulan tentera upahan yang diketuai oleh Jackal. Malangnya, Joseph tidak dapat diselamatkan apabila tekaknya dipotong menyebabkan dia bisu dan mengalami kecacatan kekal.

Adeline yang berang dengan keselamatan anaknya, menembak Slade tepat di kepala. Slade terselamat, namun mata kanannya buta akibat ditembak dalam jarak dekat. Di sinilah, Slade Wilson bermula sebagai seorang supervillain yang ditakuti 0leh kebanyakan superhero.

Svicide Squad Dan Amanda Waller

Deathstroke pernah menyertai Svicide Squad melalui Amanda Waller. Namun, Deathstroke juga pernah melarikan diri dari Svicide Squad dan menyambung kerjayanya sebagai tentera upahan. Bagi Deathstroke, dia hanya akan melakukan kerja sahaja apabila dibayar. (Arkham Origins)

Permusuhan Teen Titans

Deathstroke sebagai antagonis Teen Titans memang sudah tidak asing lagi. Permusuhan antara Robin (Dick Grayson) dan Deathstroke tidak dapat dipisahkan. Sudah tentu anda tertanya-tanya mengapa ini berlaku?

Ia bermula apabila Grant Wilson yang dikenali sebagai Ravager terbvnuh akibat badannya tidak dapat menampung kuasa yang diperolehi daripada eksperimen seperti ayahnya, Slade.

Organisasi H.I.V.E sebenarnya cuba mengupah Deathstroke untuk membvnuh Teen Titans. Namun syarat Deathstroke yang gagal dipatuhi oleh H.I.V.E untuk membayar wang pendahuluan menyebabkan Deathstroke menolak kontrak tersebut.

Selepas penolakan tawaran H.I.V.E oleh Deathstroke, H.I.V.E mengupah anak Slade iaitu Grant Wilson untuk membvnuh Teen Titans. Kem4tian Grant menyebabkan Deathstroke bersetuju untuk menamatkan kontrak Grant Wilson dari H.I.V.E dengan memburu Teen Titans.

Deathstroke telah memberi amaran kepada anaknya sebelum itu supaya tidak menerima tawaran H.I.V.E. namun Grant tetap berdegil.

Di dalam siri animasi Teen Titans – The Judas Contract (2017), dia dibayar oleh Brother Blood untuk menangkap kesemua Teen Titans. Dengan menggunakan Terra sebagai perisik di dalam Teen Titans, Slade berjaya menangkap kesemua ahli Teen Titans. Slade hanya akan melakukan kerja apabila dia dibayar. Tugasnya akan diselesaikan tanpa rasa belas kasihan terhadap mangsa.

Beast Boy yang jatuh cinta dengan Terra, menyalahkan Deathstroke yang mempergunakan Terra sebagai perisik.

Di dalam siri animasi Teen Titans, gelaran Slade Wilson sebagai Deathstroke digugurkan kerana perkataan ‘Death’ tidak sesuai untuk disebut dalam kalangan kanak-kanak (meskipun nama Deadshot tidak digugurkan dan masih lagi disebut dalam siri animasi).

Pengawal Peribadi Doctor Light

Deathstroke diupah sebagai pengawal peribadi Doctor Light dalam Identity Crisis. Ketika ini, Justice League hampir tewas di tangan Deathstroke berseorangan. Deathstroke dengan mudah menewaskan The Flash, Green Arrow, Hawkman, Zatanna, Elongated Man, Black Canary, Atom dan juga Green Lantern. Meskipun Green Arrow berjaya menikam anak panahnya tepat ke soket mata Deathstroke yang sudah buta, namun Green Arrow gagal juga untuk mengalahkan Deathstroke yang cekap.

Dari kejadian tersebut, bermulalah permusuhan antara Green Arrow dan Deathstroke. Sehingga komik Green Arrow #50 – #52 (New 52), permusuhan ini diteruskan.

Kekuatan Deathstroke Yang Menakutkan

Selepas eksperimen ketenteraan, fisiologi Slade Wilson berubah sama sekali. Pada mulanya, eksperimen tersebut menyebabkan kecacatan pada minda dan badannya. Seterusnya, peningkatan secara mendadak menyebabkan fisiologi Slade menjadi lebih hebat daripada manusia biasa.

Kebolehan intelektual yang tinggi – minda Deathstroke bertindak dengan pantas lebih daripada manusia biasa. Ingatannya lebih tinggi malah dia tidak akan mengalami kehilangan memori ataupun lupa. Deathstroke hanya perlu membaca, mendengar, melihat atau memerhatikan sesuatu dan dia tidak akan lupa sampai bila-bila. Keupayaan penyimpanan memori otaknya juga bukan calang-calang. Deathstroke boleh menganalisis pergerakan dan taktikal musuh melalui pengalamannya.

Pengiraan dalam memastikan strateginya berjaya adalah tinggi termasuklah jarak, masa dan kelajuan sehingga Deathstroke menghasilkan ‘perfect timing’ untuk menewaskan seseorang musuh. Setiap halangan Deathstroke mampu menyelesaikan dalam masa yang singkat. Otaknya berfikir seperti komputer. Meskipun The Flash mempunyai kelajuan yang pantas, namun pengalaman Deathstroke dalam berlawan dengan pelbagai jenis musuh adalah kelebihannya.

Kekuatan fizikal yang tinggi – Deathstroke mampu berhadapan dengan Superman, Wonder Woman dan juga Batman sekaligus dengan kekuatan fizikalnya. Setiap sistem ototnya telah dipertingkatkan lebih kuat dari manusia biasa dan dengan sekali tumbukan mampu menumbangkan musuhnya. Kekuatannya sudah memadai apabila dia memotong kereta dengan pedangnya, menangkap peluru dengan giginya dan berbalas tumbukan dengan Superman.

Deathstroke juga pakar dalam seni bela diri. Deathstroke pernah menjalani latihan bersama League of Assassins dan mampu menewaskan Batman tanpa menggunakan senjata. Antara seni bela diri yang dikuasai oleh Deathstroke ialah boxing, jujitsu, karate dan juga ninjitsu.

Ketepatan Deathstroke dalam menggunakan senjata api tidak dapat disangkal. Kemahiran menembak Deathstroke hampir menyamai Deadshot. Setiap tembakan pasti akan mengenai sasarannya.

Kemahiran menggunakan senjata juga dimiliki oleh Deathstroke yang menjadikannya supervillain yang ditakuti. Pedang, pisau, senjata api yang berat mahupun ringan, kesemuanya dia mampu menguasai dalam masa yang singkat.

Penganalisis taktikal – Deathstroke tidak akan menyerbu ke tempat musuhnya tanpa sebarang perancangan. Sebagai tentera upahan, Deathstroke sudah bersedia lebih awal daripada musuhnya. Setiap perancangannya dilakukan dengan teliti. Deathstroke hampir menyamai Batman dari segi taktikal. Walaupun Deathstroke berhadapan dengan metahuman, dia membuktikan bahawa dia mampu menewaskan dengan kebarangkalian kemenangan yang tinggi. Roy Harper (Arsenal) pernah menggelarkan Deathstroke sebagai, “The World Greatest Tactician.”

Penyembuhan semula – Luka Deathstroke mampu sembuh dengan pantas. Tisu yang koyak, tulang yang patah, dan lain-lain semuanya mampu sembuh dalam beberapa minit. Kelebihan ini dimanfaatkan sepenuhnya oleh Deathstroke dalam mengalahkan musuhnya. Pernah sekali Black Manta menembus dada Deathstroke dengan menggunakan serampangnya, namun ia hanya melambatkan Deathstroke ; tidak mampu membvnuhnya.

Pakar manipulasi – Deathstroke juga pakar dalam manipulasi kata-katanya. Melalui teknik percakapan yang meyakinkan, dia akan melaksanakan setiap tugasnya dengan penuh muslihat untuk kepentingannya sendiri. Emosi dan perasaan hanyalah permainan buat Deathstroke.

Deathstroke Vs X-Men?

Anda rasa Deathstroke masih tidak cukup hebat untuk menjadi supervillain? Di dalam komik Uncanny X-Men And Teen Titans (1982) yang dihasilkan oleh Chris Clemont dan Walt Simonson, Deathstroke hampir menyamai kekuatannya dengan Wolverine. Di dalam komik yang sama, Deathstroke menewaskan Colossus dengan mudah!

Dari Supervillain ke Antihero

Tidak banyak supervillain yang mempunyai komik sendiri. Deathstroke membuat kemunculan sulung di dalam komik Deathstroke #1 (1991) yang ditulis oleh Marv Wolfman dan ilustrasi oleh Sergio Cariello. Kisah tentang Slade Wilson bertemu bekas kekasihnya, Sweet Lili di bandar New York dan diburu oleh musuh-musuhnya seperti Checkmate, tentera Amerika Syarikat, Agents Crimelord of Zandia, Adeline Kane dan lain-lain.

Bermula dari komik ini, Deathstroke ingin menebus kembali masa silamnya yang penuh dengan penyesalan.


Tiang Besi Delhi & Teknologi Besi Kedah Tua

“Iron pillar of Delhi” memang popular dengan cerita sensasinya bahawa ianya tidak berkarat walau utuh berdiri ratusan tahun. Lokasinya sekarang terletak di Kompleks Qutb di Mehrauli, Delhi di India.

Tiang besi ini menjadi terkenal kerana ketahanan tingginya melawan pengaratan yang diketahui umum adalah keadaan yang terbentuk oleh tindak balas besi dan oksigen dengan kehadiran air atau kelembapan udara.

Para saintis telah mengkaji tiang besi ini dan menyedari bahawa ia mempunyai cara yang aneh untuk bertindak balas terhadap atmosfera. Biasanya, besi bertindak balas dengan kelembapan di udara atau hujan dan menghasilkan besi oksida atau besi (III) oksida, yang dikenali sebagai ‘karat’ (Fe2O3). Karat ini sangat berkuasa, ia mampu melemahkan bahagian-bahagian besi, dan akhirnya memusnahkan keseluruhan struktur. Namun begitu Tiang Besi Delhi tidak terkesan dengan tindakbalas karat yang biasa ini. Apabila ia berhubung dengan kelembapan atau hujan, ia menghasilkan bahan aneh yang dikenali sebagai Misawite (y-FeOOH) yang belum pernah dilihat di mana-mana sebelum ini.

Bahan ini sebenarnya membentuk satu salutan pelindung di atas permukaan tiang besi tersebut dan menjadi seolah-olah perisai kepada kerosakan yang dihasilkan oleh pengaratan. Ia juga meningkatkan sifat magnetnya.

Bagaimana orang zaman dahulu mampu membikin teknologi pembuatan besi yang hebat ini? Jawapannya ialah pada ramuan campuran besinya.

Ya, teknologi yang sama pada pembuatan keris!

Melalui komposisi campuran aloi yang digunakan (antaranya besi dan fosforus), ia telah menghasilkan Misawite ini dan bukannya besi oksida atau dikenali sebagai ‘karat’ itu.

Ramuan aloi yang kompleks ini apabila bertindakbalas dengan molekul air, tidak menghasilkan karat (besi oksida) sebaliknya akan menukarnya ke Misawite, sebatian besi, oksigen dan hidrogen (y-FeOOH). Lapisan inilah yang sebenarnya melindungi tiang tersebut dari berkarat. Kesimpulannya, dengan membina lapisan ini secara semulajadi maka ia mampu melawan kesan pengaratan dalam jangkamasa yang lama.

Sejarahwan setakat ini bersepakat bahawa usia Tiang Besi Delhi adalah sekitar abad ke-3 hingga ke-4 Masehi dan dibina oleh dinasti Gupta. Malah pendapat popular ialah ia dibina oleh Chandragupta II.

Tetapi, imagine this…

Usia tapak peleburan besi di Sungai Batu sahaja berusia 535 Sebelum Masehi!

Ketika nenekmoyang Melayu sibuk melebur besi di Kedah, kira-kira 10 abad kemudian… di India, raja empayar Gupta berjaya menegakkan sebuah tiang besi berteknologi tahan karat.

SERIBU TAHUN KEMUDIAN!


Cetak Rompak Digital Berleluasa

Mungkin anda pernah melihat beberapa peniaga pasar malam
menjual CD atau DVD cetak rompak. Seiring dengan kemajuan teknologi, cetak
rompak kini beralih dari fizikal kepada digital. Melalui cetak rompak digital,
kegiatan ini sukar diambil tindakan kerana kebanyakan pengguna media sosial
tidak tahu adakah ia adalah perbuatan yang salah.

Cetak rompak digital bermaksud adalah memuat naik kandungan
penuh album lagu, filem dan lain-lain tanpa keizinan. Memuat naik karya orang
lain tanpa keizinan ialah kesalahan jenayah sama seperti merompak. Pihak
Youtube juga ada menjelaskan hal ini dalam garis panduan mereka. Berikut ialah
emel yang akan diterima jika melanggar garis panduan Youtube.

Dear ‘matmoto91’,

Your video “Lagu Raya”, may have content that is
owned or licensed by APRA_CS, COMPASS_CS, WAMI_CS, MACP, and CASH, but it’s
still available on YouTube! In some cases, ads may appear next to it.

If this is your performance of a 3rd party song then you can
still make money from this video. Click here to change your monetization
settings.

This claim is not penalizing your account status. Visit your
Copyright Notice page for more details on the policy applied to your video.

– The YouTube Team

Akta Hak Cipta 1987 juga menetapkan bahawa membuat salinan
karya dan mengagihkan kepada umum tanpa izin pemilik karya merupakan satu
kesalahan di sisi undang-undang. Menurut Akta Hak Cipta 1987, Bahagian II
dibawah Peruntukan Am :

Karya yang layak mendapat hak cipta:

(a) karya sastera;

(b) karya muzik;

(c) karya seni;

(d) filem;

(e) rakaman bunyi; dan

(f) siaran.

Karya adalah dilindungi tanpa mengira kualiti dan tujuan
karya itu dihasilkan. Tetapi pihak yang melakukan kesalahan ini sentiasa
berdegil dan tidak rasa bersalah mengedarkan secara digital. Alasannya mencari
duit makan. Ironinya, perbuatan ini seperti Robin Hood – niat tidak
menghalalkan cara atau dengan kata lainnya, buat duit atas angin.

Pengkarya berhempas pulas menghasilkan sebuah karya. Masa,
wang ringgit dan tenaga banyak dihabiskan demi karya tersebut. Tambahan lagi,
membikin lagu sudah semestinya bukan percuma. Pemuzik sepenuh masa meraih
keuntungan melalui royalti. Bayangkan, bagaimana mereka mahu menyara hidup jika
hak mereka sebagai pengkarya dirampas begitu sahaja? Mereka juga ada perut
untuk diisi.

Tindakan yang tidak bertanggungjawab ini tidak patut
disokong oleh pengguna sendiri. Malah ia mampu membunuh industri seni kreatif
di negara kita. Sebab itu jugalah, kebanyakan pemuzik ada tenggelam timbul.

Sebagai pengguna, anda sewajarnya memilih untuk mendengar
lagu-lagu dari saluran yang halal seperti Spotify, Youtube Rasmi Pemuzik, Joox
dan lain-lain. Juga sebagai pengguna, anda boleh sebarkan kes cetk rompak
digital ini melalui cara ‘report’ pada pihak Youtube. Itulah salah satu cara
terbaik untuk anda menyokong industri kita.

Rujukan:

Akta Hak Cipta 1987


Banduan Selesaikan Teka-Teki Matematik 2,000 Tahun

Apabila seseorang itu dihukum pen.ja.ra oleh mahkamah atas tuduhan je.na.yah, cara mereka mengisi masa sebagai ban.du.an berbeza-beza. Bagi seorang ban.du.an bernama Christopher Havens, 40, masanya dihabiskan bukan saja dengan mempelajari matematik. Malah, ia turut membantunya menyelesaikan satu masalah matematik tertua di dunia!

Havens yang kini dipen.ja.rakan di sebuah pen.ja.ra berhampiran Seattle tidak mempunyai masa silam yang menggembirakan. Selepas tercicir dari sekolah, tidak tahu hala tuju hidupnya dan menjadi penganggur, ini mendorongnya menjadi penagih da.d.ah sebelum terlibat dalam satu kes pembu.nu.han. Havens kemudiannya disabitkan bersalah di mahkamah dan dihukum pen.ja.ra selama 25 tahun. Semasa artikel ini ditulis, dia sedang menjalani hukuman untuk tahun kesembilan.

Semasa dalam pen.ja.ra, Havens mula mempelajari pengetahuan matematik yang lebih tinggi sekaligus mengubah kehidupannya 360 darjah. Dia kemudiannya dibenarkan mendapatkan pelbagai jenis buku matematik oleh pihak pen.ja.ra dengan syarat mengajarkan kemahiran aritmetik asas kepada ban.du.an-ban.du.an lain.

Bagaimanapun, itu masih tidak mencukupi kepada Havens. Dia kemudiannya menghantar satu surat bertulisan tangan kepada seorang penerbit jurnal matematik dengan harapan mendapatkan beberapa isu Annals of Mathematics, jurnal terkenal dalam bidang berkenaan.

Dalam surat tersebut, Havens memberitahu matematik kini menjadi matlamat hidupnya dan membantu mengubah kehidupannya ke arah lebih baik. Tetapi dia turut menyuarakan rasa kecewa kerana tidak dapat berdiskusi dengan sesiapa tentang topik-topik matematik yang lebih rumit. Surat tersebut diterima oleh seorang editor dari Mathematica Science Publisher sebelum ia dihantar kepada pasangannya, Profesor Madya Marta Cerruti.

Sebaik membaca surat tersebut, Profesor Marta tahu orang terbaik untuk menjawab hal ini ialah bapanya, Profesor Umberto Cerruti dari Turin. Pada awalnya, Profesor Umberto merasa skeptik dengan kandungan surat Havens. Bagi menguji keupayaan ban.du.an itu, beliau menjawab surat Havens dan memintanya menyelesaikan satu teka-teki matematik yang rumit.

Selepas beberapa lama, ban.du.an itu mengirim jawapan tersebut berbentuk surat berukuran 120 cm panjang. Isi kandungan surat menunjukkan Havens menulis formula matematik yang panjang untuk menyelesaikan persoalan yang dikirim. Selepas membuat pengiraan sama pada komputer, sedarlah Profesor Umberto bahawa lelaki itu telah menjawab soalan yang dikemukakannya dengan tepat.

Lantas, ini mendorong beliau menjemput Havens untuk membantu menyelesaikan satu masalah matematik yang dicetuskan oleh ahli matematik Yunani terkenal, Euclid. Permasalahan teori nombor membabitkan pecahan berterusan cuba dibongkar oleh saintis dan pakar matematik selama 2,000 tahun tetapi ia masih gagal diselesaikan. Malah, Profesor Umberto sendiri bergelut menyelesaikan teori nombor Euclid itu.

Pecahan berterusan ialah pecahan bercampur di mana nombor penyebutnya pernah sekali menjadi pecahan bercampur dengan struktur ini berterusan menuju ke arah infiniti. Ini menjadikan pecahan ini saling berkait antara satu sama lain. Tetapi pecahan berterusan bukan digunakan untuk aritmetik asas tetapi untuk menyelesaikan masalah penganggaran yang memerlukan siri pengiraan yang rumit.

Teori nombor Euclid ini digunakan secara meluas dalam kriptografi moden. Ini sekaligus menjadikan ia alat berguna bukan saja dalam sektor perbankan dan kewangan tetapi juga untuk komunikasi keten.te.raan.

Dan siapa sangka, Havens berjaya menyelesaikan teori nombor Euclid ini. Semasa menerangkan jawapannya kepada Profesor Umberto, dia mendapati terdapat beberapa nombor tetap dalam penganggaran sebuah kelas nombor yang besar. Profesor Umberto kemudiannya membantu Havens memformulasikan formula matematiknya dalam bentuk kertas kajian saintifik.

Kertas kajian mereka diterbitkan dalam Jurnal Research in Number Theory pada Januari 2020. Bagi orang seperti Havens, ia pastinya satu pencapaian yang hebat. Namun begitu, dia tidak mahu berhenti di situ saja. Havens turut menubuhkan sebuah kelab matematik yang dianggotai oleh 14 orang ahli dan mereka menjadikan setiap 14 Mac sebagai sambutan Hari Pi.

Menariknya, Profesor Umberto berkesempatan bertemu dengan Havens di Seattle di mana ia menjadi asas artikel beliau yang bertajuk “Pi Day behind bars — Doing mathematics in pr.is.on”. Artikel itu kemudiannya diterbitkan jurnal Math Horizons. Profesor Umberto tertarik dengan seorang ban.du.an yang berjaya menghafal 461 titik perpuluhan pertama pi.

Bila ditanya memilih matematik, Havens dalam korespondennya dengan dengan Profesor Marta memberitahu ia merupakan satu cara menyelesaikan hutangnya dengan masyarakat. Siapa sangka, di dalam pen.ja.ra, akan ada individu yang mempunyai minda sehebat Sir Isaac Newton. Dengan bimbingan yang betul, Havens boleh menjadi gergasi dalam kalangan para cendekiawan hari ini dan memecah sempadan saintifik yang kita kenali.

RUJUKAN

Freund, Alexander. (2020, 22 Jun). DITAPIS solves ancient math problem and finds his mission. DW.

Cowie, Ashley. (2021, 6 September). Impr.is.oned DITAPIS Solves Ancient Math Problem. Ancient-Origins.


Forest City – Kegilaan Kapitalis

Sebelum itu, perlu diperjelaskan bahawa artikel ini merupakan pandangan penulis berdasarkan fakta yang diperolehi dan pemerhatian ketika melawat Forest City. Sekiranya terdapat percanggahan fakta, dialu-alukan untuk berkongsi dan perbetulkan balik.

Semenjak Tun Dr Mahathir dilantik menjadi Perdana Menteri Malaysia yang ke-7, banyak projek-projek mega di Malaysia dibuat kajian semula termasuklah projek mega Forest City yang sedang hangat diperkatakan. Isu pembinaan projek mega Forest City ini mendapat perhatian daripada kerajaan persekutuan kerana kebimbangan projek ini yang bakal memberikan lebih banyak impak negatif berbanding positifnya.

Forest City, Johor Bahru, salah satu projek di bawah wilayah Iskandar Malaysia merupakan sebuah projek mega bernilai lebih 100 billion USD diuruskan oleh Country Garden Pacific View Sdn Bhd (CGPV) yang merupakan syarikat kerjasama antara syarikat Hong Kong, Country Garden Group (pemilikan saham 60%) dan syarikat tempatan, Esplanade Danga 88 Sdn Bhd (pemilikan saham 40%) di mana sebahagian syarikat ini dimiliki oleh Sultan Johor, Sultan Ibrahim Ismail. Forest City merupakan salah satu projek di dalam strategi China di dalam mengukuhkan gagasan ‘One Belt One Road (OBOR)’.

Forest City akan dibina di atas pulau buatan berkeluasan 20 kilometer persegi bersamaan hampir 5000 ekar yang meliputi 4 pulau kesemuanya. Kedudukannya adalah berdekatan dengan Lebuhraya Tanjung Pelepas yang merupakan jaringan kedua antara Malaysia dan Singapore. Forest City mempunyai zon-zon yang tertentu mengikut temanya tersendiri. Projek yang telah dijalankan sejak tahun 2015 ini dijangka siap sepenuhnya pada tahun 2030 dan bakal mengubah topografi di Selat Tebrau. Dengan pembangunan Forest City ini, jarak daratan antara Malaysia dan Singapura hanyalah 2km sahaja.

Apa yang menarik ialah Forest City merupakan projek mega yang mempromosikan ‘eco-smart city’ yang mana bandar ini akan dilengkapi dengan sistem perbandaran yang efisyen dan sistematik serta memperbanyakkan taman-taman di dalam bandar. ‘Artificial Intelligence (AI)’ dalam menguruskan bandar juga akan diimplemenkan. Ini menjadikan Forest City sebagai projek mega yang mempunyai unsur futuristik dan merupakan bandar utopia yang selalu diidamkan oleh setiap manusia. Forest City juga merupakan pembangunan yang berasaskan bandar hijau di dalam mengatasi pemanasan global hari ini.

Walaupun projek Forest City ini bakal memberi impak yang positif kepada ekonomi negeri Johor bahkan mampu menarik pelancong untuk ke Malaysia, namun terdapat beberapa isu yang perlu diambil perhatian oleh pelbagai pihak dalam pembangunan projek ini. Berbanding projek-projek mega lain di Malaysia seperti ECRL, HSR, MRT, LRT3 dan sebagainya, Forest City merupakan salah satu projek mega yang sangat janggal dan membimbangkan disebabkan ianya tidak menyelesaikan isu yang sedia ada, malah bakal menimbulkan masalah yang lebih besar kepada negara.

Antara masalah utama projek Forest City ini ialah bagaimana projek ini dibangunkan dan siapakah yang akan menduduki projek pembangunan di Forest City. Menjadi kebimbangan apabila harga unit-unit residensi yang dibina adalah sangat mahal dan hanya mampu dibeli oleh warga asing terutama daripada negara China. Setakat ini sekitar 2/3 daripada unit residensi telah dibeli oleh China, 1/5 pula oleh Malaysia manakala yang selebihnya adalah daripada US, Indonesia, Vietnam, Singapore dan sebagainya.

Ini akan menyebabkan kebanjiran warga asing yang bakal menetap dan memiliki aset-aset di Malaysia yang mana mereka ini mempunyai duit untuk membeli hartanah di Malaysia sekaligus akan menggugat bumiputera di Malaysia. Bahkan, tidak keterlaluan sekiranya wujud senario pada masa akan datang apabila mereka akan mendesak kerajaan untuk diberikan kerakyatan suatu hari nanti.

Seterusnya adalah impak projek Forest City ini terhadap alam sekitar yang terlalu ketara. Perkara ini telah pun disuarakan oleh aktivis alam sekitar di mana projek ini telah menyebabkan ekosistem berdekatan dengan projek ini telah terjejas teruk. Tambahan pula, pelaksanaan projek Forest City ini dalam menambak pulau buatan dikatakan tidak mempunyai ‘Detail Environmental Impact Assesment (DEIA)’ yang mana ianya merupakan dokumen penting sebelum pelaksanaan sesuatu projek mega.

Maka, di sini timbul kehairanan bagaimana projek mega ini boleh mendapat kelulusan daripada pihak autoriti sedangkan DEIA adalah syarat wajib sebelum mendapat kelulusan kebenaran merancang. Atau mungkin terdapat ‘bypass’ yang menghalalkan cara? Walaubagaimanapun, pihak pemaju akhirnya melaksanakan DEIA selepas Singapore melahirkan kebimbangan terhadap kerajaan Malaysia mengenai impak negatif terhadap alam sekitar disebabkan penambakan pulau buatan Forest City.

Sejak pelaksanaan Forest City, ekosistem sekitar projek berkenaan telah terganggu dan diancam bahaya. Kepelbagaian biodiversiti di sekitar Tanjung Kupang bakal terancam disebabkan projek tambak pulau buatan itu. Penduduk sekitar yang bekerja sebagai nelayan dan pengutip hasil-hasil laut juga merungut apabila hasil tangkapan mereka berkurang sejak penambakan pulau buatan itu. Walaupun dikatakan pihak pemaju ambil maklum tentang impak terhadap alam sekitar oleh projek mega ini, tetapi langkah-langkah penyelesaiannya tidak nampak.

Berikutan pembinaan Projek Forest City secara besar-besaran, pihak pemaju telah membina kilang yang menghasilkan komponen-komponen ‘Industrialized Building System (IBS)’ di sekitar paya bakau Ramsar berkeluasan hampir 160 hektar yang telah menyebabkan kemusnahan pokok-pokok bakau sekaligus bakal menjejaskan ekosistem di paya bakau tersebut. Walaupun sebelum ini hutan paya bakau Ramsar berkeluasan 9,126 hektar telah diwartakan sebagai hutan simpan pada 2003 yang perlu dipelihara dan dibangunkan sebagai perlancongan eko, tetapi ianya telah musnah sedikit demi sedikit disebabkan pembinaan kilang-kilang tersebut untuk memenuhi keperluan dalam pembinaan Forest City. Bahkan kemusnahan hutan paya bakau ini telah menyebabkan orang asli Seletar yang menetap di Kampung Simpang Arang bakal berpindah ke tempat lain apabila sumber pendapatan mereka dimusnahkan.

Kedua-dua isu ini adalah antara isu yang utama timbul apabila pelaksanaan projek Forest City ini. Terdapat isu-isu lain yang bakal timbul antaranya taraf hidup rakyat, sosiobudaya setempat, sumber pendapatan masyarakat setempat, peluang pekerjaan, keselamatan siber dan identiti budaya Malaysia. Cukuplah dengan dua isu utama ini untuk diperlihatkan supaya kita sama-sama faham akan kesannya.

Tidak dinafikan semua projek pembangunan akan menimbulkan masalah-masalah tersendiri terutama terhadap alam sekitar, tetapi bagaimana sesebuah projek pembangunan itu dibangunkan mengikut undang-undang dan peraturan lah yang akan menentukan berkurangnya masalah yang bakal timbul.

Forest City ini hanyalah salah satu daripada projek mega yang perlu dinilai semula di dalam wilayah Iskandar Malaysia. Terdapat banyak lagi projek-projek di bawah Iskandar Malaysia yang hanya memberikan manfaat kepada golongan tertentu sahaja dan bakal membunuh identiti negara Malaysia. Kita tidak menafikan dan menghalang pembangunan serta kemajuan sesebuah perbandaran, tetapi pembangunan sesebuah bandar itu haruslah mengambil kira pemberian manfaat terhadap rakyat, mengekalkan identiti negara dan juga mampu menyelesaikan masalah-masalah perbandaran yang sedia ada.

Sebab itulah tidak keterlaluan untuk penulis katakan bahawa pelaksanaan projek Forest City ini adalah kegilaan kapitalis.


HSR: Keynesian vs. Fiscal Conservatives

Den perhati je orang debat pasal HSR di alam maya. Den tak ambil port sangat, sebab den tahu perdebatan ini tidak akan selesai dalam masa 2-3 hari.

Perdebatan ini sebenarnya melambangkan pertembungan dua fikrah ekonomi yang berbeza: satu mementingkan penggunaan perbelanjaan defisit (deficit spending) untuk merangsang ekonomi, satu lagi menekankan perbelanjaan berhemah (austerity) untuk tujuan kemapanan ekonomi.

Keynesian vs. Fiscal Conservatives. Bagi Keynesian, projek mega boleh memberi “spillover effect” kepada ekonomi, jadi “benefit” outweighs “cost”. Fiscal Conservative pula berpendapat kos projek mega boleh digunakan secara lebih cekap di bidang lain.

Dah berpuluh-puluh tahun mereka bergaduh. Tiada sesiapa pun yang terbukti “absolutely right” atau “absolutely wrong”. Masing-masing ada point.

Di Jepun yang terkenal sebagai negara Shinkansen dan bullet train pun, bukan semua orang sokong projek Shinkansen. Orang yang bertanggungjawab untuk memperluaskan rangkaian Shinkansen dari satu line kepada seluruh Jepun ialah Kakuei Tanaka (田中角栄), perdana menteri Jepun dari 1972-1974.

Tanaka seorang yang bercita-cita besar. Beliau mempunyai pelan “Nihon Retto Kaizo” yang bertujuan untuk merapatkan jurang ekonomi antara kawasan bandar dan luar bandar, antara daerah maju dan daerah mundur melalui pembangunan infrastruktur. Ye macam mantan kita juga.

Namun bukan semua negarawan bersetuju dengan Tanaka, terutamanya seteru beliau dalam parti LDP sendiri, Takeo Fukuda (福田赳夫). Mereka seteru ketat. Persaingan mereka digelar sebagai “Kaku-Fuku Senso” atau “Kaku-Fuku War”.

Fukuda rasa masalah yang lebih mendesak ialah harga barang yang melambung tinggi akibat Krisis Minyak tahun 1973-1974. Jadi sebaik saja Fukuda menjadi PM pada tahun 1976, banyak projek-projek Shinkasen telah diberhentikan. Ada yang kena tunggu sampai 1980-an baru boleh sambung kerja. Tapi Tanaka telah membina asas kekuatan Jepun melalui visinya.

Perbezaan fikrah mereka masih diwarisi kepada ahli-ahli politik dalam LDP hari ini. Faction “Heisei Kenkyukai” berpegang kepada Keynesianism ala Tanaka, manakala facton “Seiwa Seisaku Kenkyukai” berpegang kepada pendirian fiscal conservatism ala Fukuda.

Shinzo Abe berasal dari faction Fukuda, atas sebab inilah beliau tidak gemar guna kerja-kerja awam untuk merangsang ekonomi (atau fiscal policy), disebaliknya beliau memilih dasar kewangan (monetarist policy) yang merupakan intipati “Abenomics”.

Jadi benda ini debat 10 tahun lagi pun tak akan selesai. Ia bergantung kepada political will dan pilihan kerajaan semasa. Jadi tak perlulah maki-memaki, perli-memerli untuk memenangkan debat. Masing-masing betul, masing-masing hebat. Okay?

Jom teraweh.

P.S: Menurut Jomo, PM ke-4 ada tiga fasa: corporatism (1981-1985), neoliberalism (1986-1997) dan Keynesianism (1998-2003).


Mangsa Titanic Yang Dilupakan

Apabila kapal RMS Titanic tenggelam pada tengah malam 15 April 1912, lebih 1,500 penumpang dan krew terbunuh dalam tragedi maritim berdarah dalam sejarah moden. Dan seperti biasa, pihak media memfokuskan berita mereka kepada individu-individu terkenal seperti Benjamin Guggenheim, John Jacob Astor IV dan pasangan Ida dan Isidor Straus. Selain mereka, media turut memfokuskan kepada kisah-kisah keberanian beberapa figura yang membantu menyelamatkan penumpang. Tetapi mereka terlupa satu nama yang dianggap besar dalam dunia kewartawanan Barat ketika itu, William Thomas Stead.

Siapa sebenarnya William Thomas Stead ini? Stead merupakan seorang wartawan penyiasatan yang dianggap kontroversi pada era Victoria. Jasanya menjadi pelopor kepada kewujudan akhbar tabloid moden di Britain dan menunjukkan bagaimana media boleh mempengaruhi pandangan orang ramai serta polisi kerajaan ketika itu. Antara isu yang menarik perhatiannya ialah isu kebajikan kanak-kanak, perundangan sosial dan reformasi berkenaan kod jenayah England. Tetapi jika benar lelaki ini seorang yang hebat, mengapa namanya jarang disebut? Ini kerana Stead jarang dipaparkan dalam mana-mana drama atau filem berkenaan era ketika itu seperti filem Titanic (1996) arahan James Cameron atau siri televisyen Downton Abbey hasil buah fikiran Julian Fellowes.

Anak kepada Reverend William Stead, seorang paderi Protestan dan Isabella Jobson ini mendapat pendidikan awal di rumah oleh bapanya dan sudah mampu menghafal kitab Bible serta fasih membaca teks Latin dan Bahasa Inggeris. Tetapi ibunya, Isabella yang memberi pengaruh terbesar kepada kehidupan Stead untuk tahun-tahun berikutnya. Ibunya merupakan seorang aktivis dan antara kenangan Stead semasa kecil ialah tindakan Isabella mengetuai satu kempen memansuhkan Akta Penyakit Berjangkit yang dianggap kontroversi kerana memaksa pelacur-pelacur menetap di bandar-bandar garison untuk menjalani pemeriksaan perubatan.

Selepas mendapat pendidikan di Sekolah Silcoates, Wakefield dan latihan perantis di sebuah pejabat saudagar sebagai kerani, Stead mula menyumbang artikel kepada sebuah akhbar liberal bernama The Northern Echo pada tahun 1870. Setahun selepas itu, walaupun dianggap masih hijau dalam dunia penulisan dan kewartawanan, akhbar berkenaan melantiknya sebagai editor pada usia 22 tahun, sekaligus editor paling muda di Britain ketika itu. Stead mempergunakan rangkaian landasan keretapi Darlington untuk meningkatkan pengedaran akhbar tersebut hingga ke peringkat kebangsaan. Selepas berkahwin dengan kekasih zaman kanak-kanak, Emma Lucy Wilson pada tahun 1873, beliau mula dikenali menerusi kempen anti-Akta Penyakit Berjangkit, membuat liputan Pemberontakan April di Bulgaria dan menyumbang kepada kemenangan Benjamin Gladstone dalam pilihan raya 1880.

Selepas bersama The Northern Echo selama sembilan tahun, Stead diambil bekerja sebagai penolong editor Pall Mall Gazette, perintis kepada akhbar London Evening Standard. Selepas bosnya, John Morley dilantik sebagai Setiausaha Negara (Ireland) di bawah kerajaan baru Gladstone, Stead mengambil alih tugas editor dan melancarkan reformasi dunia kewartawanan yang dilihat masih lagi konservatif ketika itu. Antara inovasi beliau ialah memasukkan elemen peta dan rajah dalam rencana akhbar, memecahkan artikel panjang kepada beberapa bahagian dengan pengenalan tajuk-tajuk kecil dan memasukkan pandangannya sendiri dalam setiap temubual membabitkan tetamu khas. Dan tidaklah mengejutkan, di sinilah juga bermulanya asal-usul wartawan penyiasatan dan asas kepada laporan tabloid bermula.

Antara kejayaan Stead semasa berada di Pall Mall Gazette ialah pendedahan kehidupan setinggan di London dengan tajuk The Bitter Cry of Outcast London. Pendedahan kisah tersebut membawa kepada penubuhan Suruhanjaya Diraja dan cadangan kepada kerajaan untuk membersihkan kawasan setinggan dan membina rumah-rumah kos rendah untuk penduduk terlibat. Pada tahun 1884, Stead menggesa kerajaan menghantar Mejar Jeneral Charles Gordon ke Sudan untuk melindungi warga dan kepentingan British di negara berkenaan. Tindakan Gordon yang enggan meninggalkan Khartoum walaupun sudah diarah berbuat demikian oleh kerajaan Gladstone, Kepungan Khartoum, kematian jeneral terbilang itu dan kegagalan kerajaan Britain menyediakan bantuan dikecam ramai termasuk dari pihak media sendiri. Stead menulis berita utama berkenaan kematian Gordon dengan menggunakan tajuk berita ‘TERLAMBAT!’ (Too late!) dan menyalahkan kelewatan kerajaan menghantar tentera bantuan. Insiden tersebut dianggap bencana bagi empayar pada era Victoria dan mengurangkan populariti kerajaan Gladstone.

Setahun selepas itu, akhbar tersebut sekali lagi menarik perhatian masyarakat dengan pendedahan kewujudan pelacur kanak-kanak di London. Rencana Stead yang bertajuk ‘The Maiden Tribute of Modern Babylon’ ini memaparkan aktiviti pelacuran kanak-kanak yang berleluasa ketika itu. Sebagai bukti kegiatan berkenaan wujud, Stead menyamar sebagai seorang pelanggan dengan mengatur ‘pembelian’ seorang kanak-kanak perempuan bernama Eliza Armstrong yang berusia 13 tahun di East End dengan harga lima paun sterling saja. Artikel tersebut turut mendedahkan rangkaian pembeli dan pengamal perubatan yang terlibat mengesahkan seseorang kanak-kanak itu mempunyai dara atau tidak. Pendedahan kisah sebegini bukan saja mengejutkan malah membuka ruang seluas-luasnya kepada diskusi dalam kalangan masyarakat.

Pejabat akhbar Pall Mall Gazette di Fleet Street sentiasa dipenuhi orang ramai yang mahu mendapatkan keluaran terbaru akhbar berkenaan. Pendedahan ini juga membawa kepada kerajaan dengan meminda Akta Pindaan Jenayah dengan meningkatkan usia sah kanak-kanak dibenarkan mengadakan hubungan seks dari 13 tahun kepada 16 tahun di Parlimen. Pindaan tersebut dibuat beberapa hari selepas pendedahan Pall Mall Gazette. Bagaimanapun, Stead terpaksa membayar harga mahal dengan dipenjarakan selama tiga bulan atas dakwaan menculik di Penjara Coldbath Fields dan Penjara Holloway.

Walaupun dipenjarakan, Stead dibenarkan menulis dari selnya. Di sinilah, beliau menulis satu esei kontroversi bertajuk ‘Kerajaan Melalui Kewartawanan’ (Government by Journalism). Dalam esei tersebut, Stead berhujah sesebuah akhbar yang bersifat demokratik yang dikendalikan rangkaian pembaca yang prihatin dan aktif boleh menyebabkan sesebuah jentera kerajaan yang korup tumbang. Hujah beliau ini dilihat versi radikal Big Society dan ia diperkukuhkan selepas Stead keluar dari penjara. Selepas meletak jawatan dari Pall Mall Gazette, beliau menubuhkan jurnal bulanan bertajuk Reviews of Reviews pada tahun 1890 dengan tujuan menggabungkan empayar dengan menggunakan sepenuhnya semua aspek kewartawanan terbaik. Selain itu, Stead tidak ketinggalan berinovasi dengan menjadi editor pertama menggaji wartawan wanita dan suka kepada pengenalan teknologi baru seperti wayarles pada tahun 1890-an.

Hasrat Stead memiliki akhbar sendiri akhirnya tercapai apabila menubuhkan akhbar The Daily Paper pada tahun 1904. Bagaimanapun, akhbar berkenaan hanya bertahan selama enam minggu dan mengakibatkan kerugian sebanyak 35,000 paun sterling (tiga juta paun sterling mengikut nilai terkini). Selain itu, beliau juga dikenali sebagai pejuang keamanan dengan memperjuangkan idea seperti ‘United States of Europe’ (idea pelopor kepada Kesatuan Eropah (EU)) dan ‘Mahkamah Tinggi Keadilan dalam kalangan negara-negara’ (idea pelopor penubuhan Pertubuhan Bangsa Bersatu (PBB)). Semasa Persidangan Keamanan Hague pada 1899 dan 1907, Stead menerbitkan akhbar harian sepanjang persidangan yang berlangsung selama empat bulan. Berikutan itu, beliau menerima banyak pencalonan untuk Hadiah Nobel Keamanan.

Bagaimanapun, kredibiliti beliau sebagai wartawan dan tokoh awam tercalar selepas menentang keputusan kerajaan Britain terlibat dalam kempen Perang Boer. Dan reputasinya semakin merosot apabila mempromosikan bahasa baru dipanggil Esperanto dalam kolum akhbarnya dan terlibat dengan aktiviti alam ghaib.

Buktinya pada tahun 1893, Stead menerbitkan majalah bersifat keagamaan bertajuk Borderland dengan beliau sebagai editor dan Ada Goodrich Freer sebagai penolong editor. Bagaimanapun, majalah tersebut tidak bertahan lama dan ditutup pada 1897. Dan beberapa tahun sebelum tragedi Titanic, Stead turut menubuhkan sebuah pejabat dipanggil Julia’s Bureau yang mengupah sekumpulan perantara wanita untuk bertindak sebagai operator telefon, mengatur hubungan antara dunia realiti dan alam ghaib. Penerbit buku Grant Richards menyifatkan ketaksuban Stead kepada alam ghaib dilihat mengurangkan secara drastik kedudukannya di khalayak ramai.

Bagi yang pernah membaca artikel mitos berkenaan Titanic, pasti anda sudah biasa mendengar sumpahan mumia yang dikatakan menyumbang kepada tenggelamnya kapal Titanic. Cerita berkenaan sebenarnya direka oleh Stead dan seorang rakannya sebagai satu bentuk gurauan kepada seorang rakan. Dan semasa beliau menaiki kapal malang itu, ini juga merupakan cerita yang dikongsikannya bersama para penumpang lain. Jadi apa sebenarnya mendorong tokoh kewartawanan ini menaiki kapal berkenaan? Stead sebenarnya menerima jemputan dari Presiden William Taft untuk menghadiri satu persidangan keamanan di Carnegie Hall, New York City.

Selepas kapal berkenaan melanggar aisberg, beliau membantu penumpang menaiki bot penyelamat dan turut menyerahkan jaket keselamatannya sendiri kepada seorang lagi penumpang. Mangsa Titanic yang terselamat, Philip Mock menceritakan Stead dan Jacob Astor cuba berpaut pada bot tetapi kaki mereka menjadi sejuk, sekaligus memaksa mereka melepaskan pegangan. Kedua-duanya lemas dan mayat mereka tidak dapat dijumpai sehingga ke hari ini. Satu lagi detik yang dianggap pahit ialah Stead seharusnya menerima Hadiah Nobel Keamanan pada akhir tahun tersebut.

Ramai menangisi pemergiannya dan dianggap legenda kewartawanan pada zamannya. Salah seorang temannya bernama Lord Alfred Milner menganggap Stead seorang pejuang dan sentiasa menganggap dirinya berpihak kepada kebaikan. Sementara Baron Roy Jenkins yang merupakan seorang ahli politik dan penulis biografi tokoh-tokoh politik menganggapnya figura kewartawanan paling sensasi pada abad ke-19.

SUMBER

Luckhurst, Roger. (2012). The Telegraph. WT Stead, a forgotten victim of Titanic. https://www.telegraph.co.uk/history/titanic-anniversary/9195793/WT-Stead-a-forgotten-victim-of-Titanic.html


Ainu – Suara Orang Asal Jepun Yang Didiskriminasi

Dalam
banyak perkara, Jepun dianggap pendahulu dalam bidang ekonomi dan teknologi
terkini. Justeru, atas sebab ini juga mendorong banyak negara terutama Malaysia
mahu belajar dan mencontohi tindak-tanduk Tokyo yang menjadikan mereka sebagai
antara kuasa ekonomi dunia. Tetapi dari segi hak asasi manusia terutama
membabitkan orang asli Ainu, ia merupakan sesuatu yang memalukan kerana
sehingga hari ini, hak mereka terutama dari segi budaya dinafikan.

Sejarah

Siapa orang Ainu ini? Mereka ini dikatakan berasal dari orang Jomon yang tinggal di Jepun semasa era Jomon. Manakala budaya mereka merupakan gabungan budaya Jomon, Okhotsk dan Satsumon. Mereka bertutur dalam Bahasa Ainu dan ditawan oleh orang Jepun pada abad kesembilan Masihi.

Pada pertengahan abad ke-13, mereka menyerang orang Nivkh yang ketika itu diperintah oleh Dinasti Yuan sekaligus mencetuskan perang antara orang Ainu dengan dinasti berkenaan. Pada abad sama juga, orang Ainu yang berada di Ezochi (kini Hokkaido) mula mengadakan hubungan aktif dengan orang Jepun. Seperti mana-mana puak asli lain, orang Ainu menjalankan kegiatan memburu dan perikanan serta mengamalkan ajaran animisme.

Hubungan antara orang Ainu dengan pihak Jepun bukan saja meningkatkan pengaruh ekonomi tetapi juga konflik antara mereka. Bukan sekali dua kedua-dua pihak berperang dengan pemberontakan paling terkenal semasa Keshogunan Muromachi ialah Pemberontakan Koshamain pada tahun 1456.

Pihak Ainu melancarkan serangan mengejut ke atas puak Matsumae yang berkuasa di Ezochi ketika itu tetapi berjaya dipatahkan selepas Takeda Nobuhiro membunuh ketua puak Ainu, Koshamain. Sementara era Tokugawa pula menyaksikan hubungan kedua-dua pihak bertambah baik. Namun, itu tidak menghalang beberapa lagi pemberontakan timbul Pemberontakan Shakushain (1669-1672) dan Pertempuran Menashi-Kunashir (1789).

Bermulanya sebuah derita

Bagaimanapun, semua itu berubah semasa era pemerintahan Maharaja Meiji. Sebagai sebahagian daripada usaha memodenkan Jepun dan melihat orang Ainu sebagai tidak bertamadun, maka Tokyo bertindak menggubal Akta Perlindungan Orang Asli Hokkaido 1899. Akta ini merupakan satu cara untuk memaksa orang Ainu berasimilasi dan menghapuskan sistem pemilikan tanah puak berkenaan.

Mereka dipaksa bertutur dalam Bahasa Jepun dan mengamalkan budaya Jepun, satu bentuk jenayah kebudayaan ke atas mereka. Jika mereka enggan berbuat demikian, maka mereka akan disisihkan kerana mengamalkan budaya yang berbeza. Dan disebabkan kerajaan memaksa mereka melakukan aktiviti tani turut mengakibatkan mereka kehilangan sumber pendapatan yang datang dari aktiviti memburu dan perikanan.

Diskriminasi
mengarut bersifat undang-undang ini hanya berakhir apabila Perlembagaan Jepun
yang baru pasca-Perang Dunia Kedua digubal pada tahun 1947. Menerusi
perlembagaan ini, semua bentuk diskriminasi ke atas puak berkenaan dihapuskan.
Tetapi kerosakan yang dicetuskan oleh akta lama itu mengakibatkan ramai orang
Ainu memilih menyembunyikan identiti etnik mereka. Ini kerana mereka bimbang
jika mereka mendedahkan diri mereka yang sebenar, diskriminasi menanti bukan
saja di sekolah tetapi juga di tempat kerja.

Salah seorang yang pernah mengalami diskriminasi ini ialah bekas guru Yuji Shimizu. Bekas guru yang berusia 78 tahun ini mendedahkan semasa kecil, dia selalu dibuli dan dipanggil anjing oleh kanak-kanak lain. Untuk mengelak diskriminasi dan prejudis melampau masyarakat, ibu bapanya tidak pernah mengajarkan budaya dan bahasa Ainu.

Ini mengakibatkan puak ini menjadi halimunan dan tidak menyampaikan tradisi budaya mereka kepada generasi seterusnya. Buktinya, Endangered Language Project mendedahkan hanya dua orang yang boleh bertutur dalam Bahasa Ainu di seluruh dunia. Isu pengangguran dan kemiskinan turut menjejaskan kemajuan sosial puak berkenaan dengan peratusan orang Ainu menghadiri sekolah menengah dan universiti jauh lebih rendah berbanding purata warga Hokkaido yang lain.

Populasi orang Ainu juga semakin berkurangan dari tahun ke tahun. Pada tahun 2013, populasi orang Ainu seramai 17,000 orang atau 2% daripada populasi Pulau Hokkaido. Tetapi pada tahun 2017, bilangan mereka berkurangan kepada 13,000 orang.

Namun menurut Jeffry Gayman, usah terlalu bergantung kepada angka rasmi yang dikeluarkan kerajaan. Ini kerana bilangan orang Ainu berkemungkinan lebih ramai dari angka yang dinyatakan kerana dua senario iaitu enggan memperkenalkan diri mereka sebagai orang Ainu atau tidak tahu bahawa mereka mempunyai latar belakang Ainu.

Antara individu yang terkesan dengan semua ini ialah pemuzik Jepun berdarah Ainu, Oki Kano. Kano tidak tahu bahawa dirinya berdarah Ainu dan hanya mengetahui fakta berkenaan semasa berusia 20 tahun. Bila beliau mengetahui latar belakangnya, Kano kembali ke Hokkaido untuk mengkaji sejarah keluarga sebelah bapanya itu.

Namun, tidak semua yang menerima beliau kerana berpandangan Kano orang luar dan tidak pernah faham tentang penderitaan yang dialami mereka akibat akta-akta menindas yang dilaksanakan Tokyo. Ini mendorongnya berpindah ke New York pada akhir tahun 1980-an.

Di sana, beliau bertemu dan berkawan dengan beberapa orang asli Amerika yang menyaksikan puak-puak asli Amerika mahukan hak mereka dikembalikan dan mereka diberi pengiktirafan di seluruh dunia. Pengalaman mereka membangkitkan kesedaran politik dalam dirinya sebagai seorang Ainu.

Kano berkata, “Saya tahu saya perlu berhubung semula dengan warisan Ainu saya.” Sekembalinya ke Jepun, beliau menemui satu alat muzik tradisi puak berkenaan yang dikenali sebagai tonkori. Tonkori ialah sejenis alat muzik yang mempunyai lima tali dan dianggap simbol kebudayaan puak berkenaan.

Kano menambah, “Saya membuat beberapa lagu menggunakan tonkori dan menyangka saya ada bakat menggunakannya.” Walaupun tidak mempunyai latar belakang muzik, beliau boleh menggunakannya dengan baik. Tetapi Kano juga sedar selepas seabad tekanan dan diskriminasi yang dikenakan ke atas puak Ainu selama seabad, agak sukar untuknya berguru dengan pakar tonkori. Jadi, alternatif seterusnya ialah mendengar kaset-kaset lama muzik Ainu sebagai rujukan. Beliau menambah, “Ini seperti cuba meniru Jimi Hendrix sambil belajar menggunakan gitar.”

Kegigihannya membuahkan hasil pada tahun 2005, beliau menubuhkan satu kumpulan bernama Oki Dub Ainu. Kumpulan ini menggabungkan pengaruh muzik Ainu dengan genre reggae, elektronik dan muzik rakyat. Kano juga turut mengasaskan syarikat rakaman label sendiri untuk memperkenalkan muzik Ainu kepada dunia.

Sejak itu, beliau sudah membuat persembahan di Australia dan mengadakan konsert jelajah di Eropah. Beliau juga merupakan sebahagian daripada anggota Kumpulan Kerja Pertubuhan Bangsa Bersatu (PBB) untuk Populasi Orang Asli di mana kumpulan ini menjadi platform untuknya bersuara berkenaan nasib orang Ainu.

Antara ketidakpercayaan dan
pengiktirafan

Ramai orang Ainu merasa skeptik dengan keikhlasan Tokyo yang mahu memulihkan semula hak dan budaya mereka. Dan mereka ada sebab untuk berbuat demikian. Akta 1899 itu digantikan dengan satu akta baru pada tahun 1997 yang mendesak kerajaan melindungi budaya Ainu tetapi tidak menyatakan sokongan kepada pengiktirafan mereka sebagai orang asli.

Perkara ini nyata menimbulkan kehampaan dalam kalangan orang Ainu. Ini disusuli satu resolusi yang diluluskan Diet Jepun pada tahun 2008 yang mendesak kerajaan pimpinan Yasuo Fukuda mengiktiraf orang Ainu sebagai orang asli dan menghentikan semua bentuk diskriminasi terhadap mereka. Sebagai respon, kerajaan mengeluarkan kenyataan berbunyi, “Kerajaan dengan rasa rendah diri mengakui fakta sejarah bahawa ramai orang Ainu didiskriminasi dan terjerumus dalam kemiskinan dengan kemajuan pembangunan walaupun diberi hak sama dengan orang Jepun.”

Akhirnya pada Februari 2019, buat pertama kali dalam sejarah orang Ainu, Tokyo meluluskan undang-undang yang mengiktiraf mereka sebagai orang asli selepas bertahun-tahun berhadapan dengan diskriminasi melampau masyarakat. Ini disusuli dengan satu lagi akta yang mengiktiraf orang Ainu di Hokkaido sebagai orang asli.

Akta sama turut membenarkan sebuah muzium budaya Ainu dibuka di Hokkaido. Tetapi ramai mempunyai pandangan berbeza terhadap akta yang diluluskan pada April tahun ini. Bagi Shimizu, akta ini kekurangan satu perkara: kemaafan. Tiada sebarang permohonan maaf rasmi dikeluarkan oleh pihak kerajaan terhadap orang Ainu seperti mana yang dilakukan Australia terhadap orang asli Australia pada tahun 2008. Dia menambah akta itu juga mahu menjadikan orang Ainu seperti bahan pameran muzium dan mengeksploitasi mereka lebih-lebih lagi menjelang Sukan Olimpik 2020 di Tokyo.

Pandangan ini turut disokong oleh Dr Hiroshi Maruyama menerusi artikel Japan’s new policy on the Ainu is misleading bersama rakan penulis Leni Charbonneau. Ini kerana akta baru ini diluluskan tanpa sebarang rundingan dengan orang Ainu di Diet kerana majoriti anggota parlimen ialah orang Jepun dan jika ada sekalipun wakil Ainu, bilangan mereka terlalu sedikit.

Kedua, akta berkenaan langsung tidak memberi peluang kepada autonomi yang diberikan kepada mereka sebagai orang asli dan memberi definisi sempit berkenaan budaya Ainu itu sendiri. Ini sekaligus bertentangan dengan Deklarasi PBB tentang Hak Asasi Orang Asli yang melindungi hak orang asli terutama soal autonomi puak orang asli yang seharusnya ditentukan oleh mereka dan bukan pihak kerajaan.

Maka tidak hairanlah sehari selepas akta pengiktirafan orang Ainu diluluskan pada bulan Februari, aktivis Ainu Mamoru Tazawa mengkritik kerajaan dengan berkata, “Tiada sebarang bantuan diberi kepada orang Ainu lebih-lebih lagi bagi pecahan puak seperti Karafuto Ainu.” Ironinya, Jepun banyak menandatangani kebanyakan deklarasi berkenaan hak asasi manusia tetapi gagal mengiktiraf hak orang asli Ainu mengikut peruntukan konvensyen antarabangsa.

Yang pasti, orang Ainu memerlukan bantuan untuk membantu mereka memadam stigma sosial yang dilabel selama ini. Kerajaan ada menghulurkan bantuan dari segi biasiswa bagi yang mahu mengkaji bahasa dan budaya di sesetengah universiti swasta yang terpilih.

Tetapi menurut Kano, bantuan ini harus diterjemahkan dalam bentuk bantuan pendidikan bagi membolehkan orang Ainu bukan saja menjadi orang terpelajar tetapi juga mempunyai kesedaran politik berkenaan kedudukan bangsa mereka. Jika itu tidak berlaku, dominasi Jepun ke atas mereka akan terus berlaku dan mereka akan terus terpinggir.

Maka, di sinilah pihak kerajaan dan pembangkang hari ini harus mengambil berat isu orang asal terutama golongan bumiputra. Ini kerana dengan situasi hari ini, ramai merasakan hak golongan bumiputra semakin terhakis berikutan pelbagai isu ‘diskriminasi’ yang dibangkitkan pihak tertentu demi meraih modal politik murahan. Isu-isu ini dilihat sebagai cubaan menghalalkan kesamarataan tanpa mengambil kira kesannya kepada negara secara keseluruhannya.

Jika berkehendakkan sangat kesamarataan, pastikan kaum bumiputra sudah mempunyai kemampuan permainan sama dengan kaum bukan bumiputra di negara ini termasuk dalam soal ekonomi. Jika itu pun masih terkulat-kulat, usah bermimpi di siang hari. Jangan ulang kesilapan Jepun yang menekan bangsa orang asal hanya kerana mahukan mereka berasimilasi dan mengaplikasikan budaya sama seperti orang lain.

Kesilapan ini bukan saja mencalar maruah Jepun yang menggelar diri mereka sebagai juara hak asasi tetapi juga mengukuhkan lagi keinginan orang Ainu berpegang kepada nilai budaya yang membentuk siapa diri mereka.

SUMBER

1.
Jozuka, Emiko. (2019). Japan’s ‘vanishing’ Ainu will finally be recognized as indigenous
people. CNN. https://edition.cnn.com/2019/04/20/asia/japan-ainu-indigenous-peoples-bill-intl/index.html

2.
Maruyama, Hiroshi dan Charbonneau, Leni. (2019). Japan’s new policy on the Ainu
is misleading. DownToEarth.org.in. https://www.downtoearth.org.in/blog/governance/japan-s-new-policy-on-the-ainu-is-misleading-63309

3.
Steger, Isabella. (2019). Who are the indigenous Ainu people of Japan?
Quartz.com. https://qz.com/1551496/who-are-the-indigenous-ainu-people-of-japan/

4.
Murakami, Sakura. (2019). Japan’s Ainu recognition bill: What does it mean for
Hokkaido’s indigenous people? The Japan Times. https://www.japantimes.co.jp/news/2019/02/25/reference/japans-ainu-recognition-bill-mean-hokkaidos-indigenous-people/#.XL5QtU7VJ1s


Leicester City: Bagaimana Underdog Menakluk Liga Inggeris

Semasa Liga Perdana Inggeris musim 2015/2016 menjadi mimpi indah kepada penyokong Leicester City, satu kelab kecil telah dinobatkan menjadi juara liga elit England pada musim itu. Tiada siapa yang menyangka yang pasukan kecil ini, bahkan nilai pasaran keseluruhan kumpulan itu antara yang paling rendah berjaya merangkul trofi liga yang berprestij tinggi.

Pasukan kerdil yang mampu bersaing dengan kumpulan ‘big 6’ ketika itu amat memberangsangkan. Dan sehingga kini, Leicester City mampu bersaing hebat untuk menduduki enam terbaik liga. Disebabkan itulah ramai yang mengatakan Leicester City telah menggantikan Arsenal ataupun Tottenham Hotspur dalam kelompok ‘big 6’, walaupun masih tidak relevan lagi.

Di Malaysia, Liga Perdana Inggerislah yang paling popular berbanding liga-liga lain. Sebut sahaja tentang Manchester United, Liverpool, Chelsea, Arsenal dan Manchester City pasti salah seorang daripada kita yang menyokong pasukan hebat ini, kerana pasukan ini telah mendominasi liga sejak berdekad lamanya. Amat janggal dan pelik andai ada yang menyokong pasukan selain daripada mereka, atau lebih tepat yang menyokong kelab-kelab kecil.

Di Malaysia pun baru sahaja ada penyokong Tottenham Hotspur. Amat sukar untuk mencari kelompok yang menyokong kelab-kelab yang kurang menyerlah seperti Newcastle United, West Ham, Everton dan Leicester City. Kalau ada pun, pasti generasi yang mengenali Alan Shearer. Berikan tepukan kepada mereka yang menyokong pasukan selain ‘big 6’. Kalian tidak hiraukan kecaman andai pasukan pilihan kalah. Pasti di Malaysia ada yang menyokong kelab ‘underrated’ iaitu Leicester City sejak pasukan ini merangkul trofi liga pada musim 2015/2016.

Leicester City F.C ditubuhkan pada tahun 1884 sebagai Leicester Fosse F.C yang bermain di padang berhampiran Fosse Road. Beberapa tahun kemudian iaitu pada tahun 1891 kelab ini bermain di Filbert Street. Kelab ini dipilih untuk Liga Bola Sepak pada tahun 1894 dan menukar nama kepada Leicester City pada tahun 1919. Stadium Walkers dijadikan rumah kelab ini pada tahun 2002, kemudian dinamakan semula sebagai Stadium King Power pada tahun 2011.

Selama 137 tahun, pelbagai likuan ditempuhi. Seperti biasa bagi sebuah kelab yang sentiasa turun naik liga. Pada abad ke-20, sering kali Leicester City bermain di Divisyen 2 (sekarang digelar EFL Championship). Kali terakhir kelab ini berada di EFL Championship pada tahun 2014, dan kini masih bersaing di Liga Perdana Inggeris, divisyen tertinggi di England.

PEMILIK DAN PENAJA

Pada bulan Oktober 2006, bekas pengerusi Portsmouth, Milan Mandarić dikatakan berminat untuk membeli kelab ini dengan harga £6 juta dengan skuad semasa bernilai kira-kira £4.2 juta. Pengambilalihan ini diumumkan pada 13 Februari 2007. Pada bulan Ogos 2010, berikutan perjanjian penajaan jersi tiga tahun dengan King Power Group, Mandarić menjual kelab ini kepada konsortium Thailand, Asian Football Investments (AFI) diketuai oleh King Power Group, dibawah Vichai Raksriaksorn selaku ketua. Mandarić, seorang pelabur dalam AFI dikekalkan sebagai pengerusi kelab.

Pada tahun 2011, Vichai Raksriaksorn sebagai sebahagian daripada konsortium Asia Football Investments, dilantik sebagai pengerusi baru selepas Mandarić meninggalkan kelab itu pada hujung tahun. Dan sehingga kini, King Power yang dipimpin anaknya, Aiyawatt Srivaddhanaprabha masih berusaha sehabis baik membangunkan Leicester City F.C.

MUSIM 2015/2016: PENCAPAIAN TIDAK DISANGKA

Pada 13 Julai 2015, bekas pengendali Chelsea F.C., Claudio Ranieri telah dilantik sebagai pengurus baharu. Musim itu, Leicester City dibawah kendalian Claudio Ranieri begitu cemerlang sejak bermulanya liga. Penyerang andalan Jamie Vardy, menjadi pengempur digeruni dengan berjaya meledak sebanyak 24 gol. Manakala, pemain sayap, Riyad Mahrez memberi sumbangan sama hebat dengan Jamie Vardy. Tidak ketinggalan pemain-pemain seperti Kasper Schmeichel, penjaga gawang, N’Golo Kante si pemain tengah dan si kapten yang menjaga bahagian pertahanan, Wes Morgan.

Musim yang penuh gemilang bagi kelab Leicester City. Tiada siapa yang menjangka pasukan ini menjuarai liga, bahkan penganalisis sukan yang profesional sekalipun. Walhal, musim sebelumnya, Leicester City hampir sahaja berada di zon penyingkiran di mana mereka menduduki tempat ke-14 liga.

Claudio Ranieri menggunakan formasi 4-4-2, dengan bermain dua penyerang atas yang membolehkan Leicester untuk menyeret pertahanan di seberang padang, dengan dua pemain sayap akan membuatkan pertahanan lawan tertumpu kepada mereka dan terhasilnya ruang terbuka di belakang mudah untuk melancarkan serangan.

Bahagian pertahanan yang dikawal oleh Wes Morgan dan Robert Huth berserta penjaga gawang, Kasper Schmeichel berjaya menjadi benteng daripada dibolosi dengan banyak. Lebih mengagumkan ialah pemain tengah, N’Golo Kante. Walaupun tubuhnya kecil, tetapi dia berjaya melakukan sebanyak 175 tackle sepanjang musim, lebih tinggi daripada pemain pertahanan mereka.

Pertama kali dalam sejarah kelab berjaya merangkul trofi Liga Perdana Inggeris dan pertama kali berjaya layak bertanding di Liga Juara-Juara UEFA. Ketika itu, nilai pasaran keseluruhan kelab hanyalah 91.25 juta Euro sahaja, antara yang paling rendah semasa musim itu. Walaupun nilai pasarannya rendah daripada kelab-kelab gergasi England yang lain tika itu, The Foxes dapat menunjukkan kecemerlangan yang luar biasa. Pada musim ini 2021/2022, nilai pasaran kelab The Foxes meningkat naik sebanyak 555.10 juta Euro yang berada di posisi ketujuh antara semua kelab elit England.

Masuknya musim baru selepas menikmati kejuaraan liga, Leicester City bergelut untuk keluar dari zon penyingkiran sehinggalah Claudio Ranieri, orang yang bertanggungjawab membawa kerjayaan kelab itu dipecat serta merta dek prestasi yang teruk. Di akhir musim 2016/2017, Leicester City menduduki posisi ke-12 liga, tidak mampu mempertahankan kejuaraan yang ketika itu, Chelsea menjuarai liga. Ramai pemain keluar dari kelab seperti N’Golo Kante ke Chelsea dan Riyad Mahrez ke Manchester City. Tetapi seperti biasa, ramai pemain yang keluar akan ada pemain baru yang menyertai kelab.

Sepanjang musim selepas permecatan Claudio Ranieri, Leicester City dikendali oleh Craig Shakespeare dan diterusi dengan Claude Puel. Malangnya kedua-duanya kurang menampakkan keberhasilan. Sehinggalah wajah baru muncul iaitu Brendan Rodgers dari kelab Celtic yang pernah bersama dengan Liverpool pada 2012 sehingga 2015. Brendan Rodgers yang menyertai Leicester City pada musim 2019/2020 berjaya memulihkan semula kelab tersebut. Sehingga musim ini, prestasi The Foxes dibawah kendalian Brendan Rodgers membuahkan hasil apabila berjaya memenangi piala FA dan Community Shield walaupun Brendan Rodger hanya menjawat selaku jurulatih baru semusim dan masih berlanjutan sehingga musim ini.

Di dalam arena bola sepak, pengurusan kelab memainkan peranan besar dalam membentuk kelab untuk mencapai misi dan visi. Andai pengurusan kelab atau si pemilik kelab bersifat kedekut atau melakukan perbelanjaan yang tidak sepatutnya dan menghiraukan prestasi kelabnya, Kelab tersebut dengan mudah akan lingkup.

Menurut kajian daripada Skybet pada Julai 2021, Leicester City berada di kedudukan teratas sebagai kelab dimana penyokong menggemari akan pemilik kelab dan ingin pengurusan kelab sedia ada sentiasa kekal bersama kelab, Kita sedia maklum pemilik The Foxes ialah perusahaan perlancongan dari Thailand, King Power International Group.

Pemilik kelab yang mesra dengan penyokong dan pasukan kelab itu sudah pasti akan memberikan semangat yang ulung untuk The Foxes terus berjuang dalam liga Perdana Inggeris. Kelab-kelab lain sepatutnya mencontohi pengurusan The Foxes, tidak terlalu banyak melakukan perbelanjaan tetapi masih mampu menggunakan pemain sedia ada.

Kisah ajaib Leicester City merangkul trofi liga telah membuka mata bahawa kelab kecil turut mampu memberi saingan dalam liga, dan sehingga kini mereka boleh dikatakan mampu menjadi pencabar liga, bersaing  dengan kelab ‘big 6’. Mungkin, dalam beberapa musim akan datang, akan ada kelab selain ‘big 6’ seperti Everton mahupun West Ham mampu mengulangi sejarah Leicester City sebagai keajaiban baru dalam Liga Perdana Inggeris.

RUJUKAN

Laman Web Rasmi Leicester. https://www.lcfc.com/club/history

Leicester City. https://www.transfermarkt.com/leicester-city/startseite/verein/1003?saison_id=2015

PRETENDERS TO CONTENDERS? Could it happen again? How Brendan Rodgers’ current Leicester stars compare to Claudio Ranieri’s title-winning heroes. https://talksport.com/football/626522/comparing-leicester-city-title-win-claudio-ranieri-brendan-rodgers/amp/

Artikel dikirimkan oleh DARQAWI AWI untuk The Patriots.


Romusha: Kisah Pembina Jalan Keretapi Mαut

Setiap kali sambutan Hari Kebangsaan, rakyat Malaysia mengingati jasa kepahlawanan wira-wira silam dari pelbagai era termasuk Pe.ra.ng Dunia Kedua (WWII) dan zaman darurat. Bagi era WWII, ramai sudah pasti mengenang jasa Allahyarham Leftenan Adnan Saidi. Tetapi era ini juga mengingatkan sesetengah generasi lama terhadap mimpi ngeri mereka: Landasan Keretapi Ma.ut Jepun.

Mungkin bagi peminat filem lama, ramai melihat kisah landasan ini diabadikan menerusi filem The Bridge on the River Kwai. Filem yang mendapat sentuhan pengarah David Lean itu memang mendapat pujian dalam kalangan pengkritik dan penonton. Tetapi bagi veteran-veteran WWII yang pernah dijadikan buruh paksa untuk projek berkenaan, filem tahun 1957 itu dianggap satu penghinaan kepada kisah mereka.

Idea Landasan Keretapi Ma.ut Jepun ini direalisasikan pada Jun 1942 tidak lama selepas mereka mera.mp.as Burma (kini Myanmar) daripada British. Bagi menjayakan kempen mereka, kebanyakan bekalan dihantar sama ada melalui jalan darat Thailand-Semenanjung Tanah Melayu, Selat Melaka dan Laut Andaman.

Bagaimanapun, Jepun berdepan kesukaran menghantar bekalan termasuk makanan dan sen.ja.ta kepada ten.te.ra mereka melalui jalan laut. Ini kerana laluan ini sentiasa dipantau oleh unit-unit kapal selam ten.te.ra Bersekutu dan kebiasaannya, ditenggelamkan oleh mereka atau unit udara Bersekutu. Justeru, kepimpinan tertinggi ten.te.ra merasakan pilihan terbaik ialah membina landasan keretapi dari Ban Pong, Thailand ke Thanbyuzayat, Burma dengan jarak 415 km.

Pihak British sebenarnya sudah menimbang idea untuk menghubungkan Siam (nama lama Thailand) dengan Burma melalui landasan keretapi seawal tahun 1885. Bagaimanapun, rancangan tersebut dibatalkan selepas mengambil kira pelbagai faktor seperti faktor muka bumi dan penyakit malaria.

Bagi menjayakan projek tersebut, Jepun merekrut tawanan pe.ra.ng terdiri daripada 61,000 orang askar British, Australia, Amerika Syarikat, New Zealand dan Belanda sebagai romusha (buruh paksa). Selain itu, mereka turut membawa masuk lebih 300,000 orang dari seluruh Asia Tenggara termasuk orang-orang Melayu, Cina dan India sebagai romusha untuk memulakan projek landasan kereta api itu.

Bagi memastikan pembinaan landasan berjalan lancar, kumpulan buruh paksa ini dibahagikan kepada dua kumpulan. Satu kumpulan diarah membina landasan dari sebelah selatan (Thailand) dengan satu lagi kumpulan membina dari sebelah utara (Burma). Kebanyakan bahan binaan seperti landasan dan ranjang landas diambil dari rangkaian Keretapi Negeri-Negeri Melayu Bersekutu dan rangkaian keretapi Hindia Timur (Indonesia).

Jepun mensasarkan Disember 1943 sebagai tempoh landasan keretapi itu siap. Tetapi ia siap tiga bulan lebih awal daripada jangkaan apabila kedua-dua kumpulan pembinaan bertemu semula di Kilometer 263, 18 km di selatan Laluan Tiga Pagoda di Konkuita, Kanchanaburi. Selepas siap, Jepun mengangkut lebih 500,000 bekalan diperlukan untuk angkatan mereka di Burma seterusnya sebagai tapak operasi untuk menceroboh India.

Bagaimanapun, kos manusia untuk menyiapkan landasan tersebut menyaksikan 16,000 orang tawanan pe.ra.ng Bersekutu terbunuh. Sementara lebih 100,000 orang romusha dari Asia Tenggara termasuk Tanah Melayu sama ada ma.ti atau hilang. Hanya segelintir sahaja yang terselamat dan berpeluang menceritakan pengalaman mereka kepada generasi hari ini.

Disebabkan wujud pelbagai rekod je.na.yah pe.ra.ng semasa projek ini dijalankan, pada akhir WWII, 111 pegawai ten.te.ra Jepun dibicarakan atas tuduhan dinyatakan. 32 daripadanya kemudian dikenakan hukuman ma.ti. Dan sehingga hari ini, Jepun masih enggan memberi pampasan kepada semua romusha, sikap tipikal mereka yang masih enggan mengakui perilaku silam semasa WWII.

Bagi Samion Ariff, pengalaman sebagai romusha Landasan Keretapi Ma.ut Jepun merupakan satu mimpi ngeri yang tidak boleh dilupakan. Pesara polis yang kini berusia 94 tahun itu masih ingat dia dipaksa sebagai romusha semasa usia remajanya pada 1942. Jepun pada ketika itu amat terdesak mencari romusha diperlukan untuk menjayakan projek berkenaan.

Hari tersebut ialah hari Jumaat di mana kebiasaannya, Samion akan menunaikan solat Jumaat di masjid sebelum pulang ke rumah. Tetapi pada hari itu, terdapat banyak lori Jepun diletakkan di kawasan perkarangan masjid dengan sebahagian daripadanya menutup laluan keluar. Bagi jemaah yang berstatus warga emas, mereka dibenarkan pulang. Tetapi bagi orang yang sihat tubuh seperti Samion, mereka akan ditahan dan dibawa ke Bukit Timbalan, Johor Bahru (markas ten.te.ra Jepun) sebelum dihantar ke sempadan Thai-Burma.

Seorang jirannya yang berbangsa Cina nampak apa yang berlaku dan segera memberitahu arwah bapanya. Lantas, dia segera bergegas ke masjid untuk mengetahui apa yang berlaku. Bapa Samion diberitahu anaknya akan dihantar ke sempadan Thai-Burma sebagai romusha sehelai sepinggang. Bapanya sempat membekalkan beberapa barang untuknya sebelum dia dibawa pergi.

Romusha seperti Samion kemudiannya dibawa ke Bangkok menerusi keretapi. Sebaik tiba, mereka dipaksa berkawad dari satu lokasi ke satu lokasi lain untuk menyiapkan landasan. Upah mereka hanya satu baht sehari, cukup untuk membeli ikan kering daripada nelayan-nelayan Thai yang bekerja di sungai sepanjang kawasan landasan.

Mana-mana individu yang tidak sihat atau lemah harus ditinggalkan kerana mengganggu kerja pembinaan. Samion masih ingat kisah seorang rakan pekerjanya yang mengadu sakit kepala sehingga menyebabkan dia rebah. Ten.te.ra Jepun cuba memaksanya bangun tetapi itu tidak berlaku. Akibatnya, rakannya itu ma.ti selepas dipukul kuat dengan batang buluh.

Pada masa yang lain, salah seorang rakan sekampungnya meninggal dunia pada satu malam. Menurut Samion, kebiasaannya, Jepun akan mengangkat ma.ya.t-ma.ya.t romusha dan mengebumikannya dalam kubur besar atau dicampak ke dalam gaung. Tidak mahu perkara serupa berlaku ke atas ma.ya.t rakannya itu, mereka memutuskan untuk menyembunyikan ma.ya.t dalam hutan. Sehari selepas itu, mereka mengebumikannya secara rahsia.

Apabila mereka tiba di Burma, Samion dan 17 lagi romusha memilih untuk melarikan diri. Caranya ialah dengan menyusup keluar pada waktu malam dan melarikan diri dengan keretapi barang. Begitupun, mereka mengambil masa lama untuk sampai ke Johor kerana terpaksa mencari laluan lain dan mengelak dikesan pihak Jepun. Apabila mereka tiba di Johor pada September 1945, pada ketika itu, Jepun sudah kalah dan British kembali ke Tanah Melayu.

Saat bertemu semula dengan keluarganya termasuk adik-adiknya merupakan satu saat menggembirakan bagi Samion. Tidak lama selepas itu, dia menyertai pasukan polis dan terus berkhidmat sehingga bersara dari jawatannya sebagai Asisten Supritendan (ASP). Malah, Samion juga turut dikurniakan pingat Ahli Mangku Negara (AMN) oleh DYMM Yang di-Pertuan Agong pada tahun 1981.

Bagi Arumugam Kandasamy, 94, tempohnya sebagai romusha Landasan Keretapi Ma.ut Jepun merupakan satu detik hitam dalam hidupnya. Dia bersama abang kandungnya dan 48 orang penduduk Estet Ling Seng, Rantau dibawa ke Nikki yang terletak di sempadan Thai-Burma sebagai sebahagian daripada romusha projek berkenaan. Ketika itu, dia baru berusia 15 tahun.

Tidak seperti Samion, kumpulan mereka dibawa ke Singapura dengan lori sebelum menaiki kapal menuju ke Saigon (kini Ho Chi Minh City), Vietnam. Mereka kemudiannya dibawa ke Phnom Penh sebelum akhirnya tiba di Kanchanaburi, Thailand. Dari situ, mereka dan romusha lain yang tiba dipaksa berjalan kaki ke Nikki yang memakan masa 12 hari.

Sepanjang perjalanan, dia melihat bukan sedikit ma.ya.t bergelimpangan. Pada ketika itu, dia sudah merasa kecut perut dan tertanya-tanya sama ada dia berpeluang untuk kembali ke Rantau atau tidak. Apabila mereka tiba di Nikki, lebih banyak ma.ya.t dilihat tetapi mereka disusun seperti benteng, menanti masa ditanam dalam kubur besar.

Sepanjang bekerja sebagai romusha, mereka hanya diberi makan sekali sehari tetapi dipaksa bekerja untuk waktu yang lama. Menurut Arumugam, ramai romusha ma.ti akibat kekurangan makanan berzat atau penyakit tropika. Dan kebiasaannya, mereka dicampakkan ke dalam lubang besar di satu kawasan bernama Sangili. Tambahnya lagi, ada juga individu yang sakit melarat turut dicampak dalam lubang sama sebelum ditanam hidup-hidup oleh pihak Jepun.

Disebabkan tugasnya sebagai penterjemah, Arumugam dikira bernasib baik jika dibandingkan dengan romusha-romusha lain. Bagaimanapun, ten.te.ra Jepun sentiasa bersamanya kerana ingin tahu isi perbualannya dengan romusha lain termasuk yang berbangsa India.

Kemahiran Bahasa Jepunnya dipelajari menerusi kamus yang mudah didapati di estet ketika itu. Dari situ, dia dapat membina ayat mudah dan memahami bahasa mereka. Selepas projek tersebut siap, dia dihantar pulang ke Singapura sebelum kembali ke Rantau. Daripada 50 orang penduduk estet, hanya tujuh saja termasuk Arumugam yang berjaya pulang.

Pengalamannya dikongsikan dalam Wacana Sejarah: Forgotten Victim of Siam-Burma De.at.h Railway yang dianjurkan di Universiti Malaya pada 2017. Panel wacana ketika itu Profesor Emeritus Khoo Khay Khim melihat pengalaman Arumugam sebagai sahih. Ini kerana sebelum menakluk Tanah Melayu, pihak Jepun turut mempunyai beberapa buah estet di Negeri Sembilan termasuk Estet Ling Seng.

Kisah sebegini sememangnya tragis tetapi ia jarang diketengahkan dalam naratif sejarah negara. Fakta ini nyata merungsingkan Prof Datuk Dr Teo Kok Seong kerana dari segi geografi, ada menganggapnya ia tidak sepatutnya dikira sebagai sejarah negara kerana berlaku di sempadan Thai-Burma. Tetapi bila mengkaji semula sejarah landasan keretapi itu, ia dianggap relevan dalam konteks sejarah negara kerana ramai warga Tanah Melayu dijadikan sebagai romusha.

Prof Kok Seong melihat penderitaan mereka tidak seharusnya dilihat sebagai nota kaki sejarah. Sebaliknya, ia harus diiktiraf sama seperti figura-figura lain yang berkorban demi negara. Antara cadangan beliau ialah mewujudkan monumen khas atau satu bahagian di Muzium Negara khas untuk mereka.

Bekas Adun Bota Datuk Nasaruddin Hashim turut berkongsi sentimen sama dan melihat ia patut dikongsikan dengan generasi hari ini. Tidak ramai tahu arwah bapanya Mohd Hatim Itam Manas juga merupakan romusha yang bekerja di landasan neraka itu. Disebabkan layanan buruk Jepun terhadap mereka, ramai romusha sentiasa mencari helah untuk melarikan diri.

Menurut Nasaruddin, mana yang tidak bernasib baik dan ditangkap akan diarah menggali kubur mereka sendiri sebelum dihukum bu.n.uh. Walaupun sedar risiko tindakannya itu, Mohd Hatim membulatkan tekad dan melarikan diri bersama dua lagi rakan sekampungnya ke dalam hutan semasa romusha lain bekerja.

Apabila bapanya kembali ke sisi ibunya, Nasaruddin memberitahu dia kembali dalam keadaan kurus-kering sehingga hampir-hampir tidak dikenali olehnya. Tidak mahu mengambil risiko dikesan pihak Jepun, bapanya turut menukar namanya dari Mohd Hatim kepada Hashim. Selepas pendudukan Jepun berakhir, Mohd Hatim menyertai perkhidmatan keselamatan sebagai anggota polis.

Pengalaman Samion, Arumugam dan Mohd Hatim ini sememangnya menyayat hati. Tetapi pada masa sama, ia turut menyedarkan komuniti sejarah negara bahawa masa semakin suntuk untuk mempelajari seberapa banyak pengetahuan dan pengalaman tentang Landasan Keretapi Ma.ut Jepun. Tanpa dokumentasi dan kajian mendalam, kisah mereka akan hilang ditelan zaman. Jika itu berlaku, ia merupakan satu tragedi yang tidak boleh dimaafkan kepada komuniti sejarah negara.

RUJUKAN:

Murad, Dina dan Mei Chu, Mei. (2017). The men who built – and survived – the DITAPIS Railway. The Star.

Iszahanid, Hafizah. (2017). Buruh paksa jambatan maut dihantui azab 75 tahun. Berita Harian.


Asam Rong – Masakan Tradisional Pahang Daripada Biji Getah

Getah, satu tumbuhan yang dekat di hati rakyat Malaysia kerana jasa yang dicurahkan dalam pembangunan negara. Selain susu getah yang banyak digunakan dalam pelbagai industri seperti perkilangan dan permotoran, daunnya juga dimanfaatkan sebagai kraftangan indah, manakala pokoknya pula dijadikan perabot yang tahan lasak.

Namun masih ramai yang belum mengetahui bahawa biji getah juga boleh menghasilkan juadah yang enak. Asam Rong, merupakan masakan tradisional yang menggunakan biji getah sebagai salah satu ramuannya. Perkataan asam adalah kaedah penyimpanan makanan yang diperam dalam tempoh waktu tertentu. Manakala rong pula merujuk bahagian isi dalam buah yang juga dipanggil isi rong.

Masakan yang dikenali dengan pelbagai variasi nama
seperti asam rum atau asam rom, berasal dari daerah Jerantut di negeri Pahang. Pada
mulanya, penduduk dari kampung sekitar kawasan Hulu Tembeling, membuat asam
rong menggunakan buah perah. Namun disebabkan kesukaran untuk mencari pokok perah
yang hanya boleh dijumpai di dalam hutan tebal, mereka beralih kepada biji
getah. Ladang getah yang banyak dibuka di seluruh Jerantut memudahkan penduduk
kampung menjadikan biji getah sebagai ganti kepada buah perah.

Biji getah muda berwarna hijau dan bertukar kepada rona coklat gelap, hitam atau kemerahan dengan tompokan coklat muda apabila sudah matang. Biji getah yang gugur dikutip, dibasuh bersih dan kulitnya dipecahkan untuk mendapatkan isi atau rong. Bagi mempercepatkan proses mengeluarkan isi rong, lesung batu akan digunakan untuk mengetuk kulit biji getah yang keras. Isinya yang berwarna putih, lembut dan kenyal akan dijemur selama beberapa hari sehingga kering dan kecut sepenuhnya.

Ia perlu dijemur bagi menanggalkan selaput kulit daripada isi rong. Setelah cukup kering, ia akan ditumbuk atau dikisar bersama garam dan cili menurut citarasa individu sehingga sederhana hancur. Kemudian ia disimpan di dalam bekas bertutup seperti tempayan atau balang di tempat yang kering bagi mengelakkan berkulat dan rosak. Proses penapaian selama beberapa minggu sehingga sebulan akan menghasilkan rasa kelat-kelat lemak yang enak.

Selepas rong sempurna diperam, ia sedia digunakan sebagai pati tumisan dalam masakan. Teksturnya yang kering berderai menjadikan ia bahan perencah serba guna yang boleh diubah suai mengikut pelbagai jenis masakan. Ia boleh dicampurkan ke dalam sayuran goreng, gulai, asam atau sambal bergantung kepada selera masing-masing. Gulai asam rong paling enak dimasak dengan ikan sungai seperti ikan patin, kenerak dan baung.

Namun ia juga sesuai dimasak bersama daging dan sayur-sayuran seperti labu atau pucuk paku. Ia juga boleh dibuat sambal dengan mencampurkan cili, ikan bilis dan dimakan bersama ulam-ulaman atau ikan kering. Asam rong kini menjadi salah satu masakan warisan yang semakin dikenali di seluruh negeri Pahang dan mendapat permintaan yang tinggi daripada masyarakat.

Penggunaan biji getah sebagai bahan masakan menunjukkan kreativiti penduduk tempatan dari kawasan luar bandar bagi memaksimakan penggunaan sumber alam yang terdapat di sekeliling mereka. Teknologi penapaian yang diwarisi sejak zaman berzaman juga membuktikan kebijaksanaan orang Melayu dalam membuat persediaan menyimpan bekalan makanan untuk tempoh masa panjang.

Bagi masyarakat Melayu khususnya di Jerantut dan Hulu Tembeling, asam rong adalah makanan yang wajib ada di dalam dapur mereka. Jika masyarakat Korea berbangga dengan kimchi, rakyat Pahang juga boleh berbangga dengan makanan tradisionalnya yang tak lapuk dek hujan dan tak lekang dek panas. Sekiranya anda teringin untuk mencuba asam rong yang asli, bolehlah mula merancang perjalanan ke negeri Tok Gajah.